"A l'Iraq una yazidita es pot comprar per 30 dòlars" | Catalunya Religió\nPer Catalunya Religió. Dg, 12/04/2015\n(Glòria Barrete -CR) "Ens apropàvem a l'església i vam veure com tres carrers abans estava tot ple de militars; què haurà passat? potser hi ha hagut algun atemptat? Ah, no! és que avui hi ha missa." Aquesta és la realitat que viuen els cristians a l'Iraq, que perseguits per la seva fe, es van veure obligats a abandonar les seves llars. Ara, set mesos més tard, continuen malvivint en el barri cristià d'Irbil; un barri, preparat per acollir 30.000 persones, però que actualment té una població de 75.000 habitants, on sobreviuen com a refugiats.\nAquesta situació l'ha conegut i denunciat Xiskya Valladares, religiosa de Pureza de María, que va visitar Irak el Nadal passat. Ho ha explicat aquest dijous a la xerrada - testimoni sobre Els cristians perseguits a l'Iraq, als caputxins de Pompeia de Barcelona.\nUn Nadal a Irbil\n"Per a mi hi ha un abans i un després de l'Iraq", afirma Xiskya. "Quan sobrevolàvem el país en avió, la foscor era absoluta, no es veia cap llum. Tot estava ple de militars, custodiant-ho tot; és tan gran el risc d'atemptat en una església cristiana, que quan hi vam voler entrar en una d'elles, tot i anar vestida amb l'hàbit de monja, no ens van deixar accedir, no sabien qui érem".\n"Què esperaries d'altres cristians si tu fossis perseguit per la teva fe?", ha interpel·lat als assistents. "El que ells més demanaven era que es donés a conèixer el que estan vivint. Dir-los que no estan sols, quan saps que tu tornes a un lloc segur era difícil. Vam prometre explicar al món allò que viuen", explica Valladares. Malviuen en edificis a mig construir, famílies senceres en un espai de 5 metres quadrats, amb poca electricitat, "només en passadissos generals i amb una bombeta petita", amb un sol punt d'aigua per a milers de persones; o en tendes de campanya, als terrenys d'alguna de les esglésies.\nLa indiferència d'Occident\nUna família mostra la fotografia de la petita Cristina d'uns quatre anys a càmera: "se la van emportar segrestada"; o el nét de catorze anys que va dur a l'esquena a la seva àvia centenària durant tota la fugida per poder-la salvar; o el pare Douglas, sacerdot francès, segrestat i apallissat pels jihadistes, que continua avui gestionant el camp de refugiats. "El més dolorós", explica Xiskya, "és que ells creuen que Occident els salvarà, i jo noto una indiferència total. Ni l'església espanyola ni el govern espanyol els estan ajudant. Només apareixen als mitjans de comunicació quan pateixen atemptats".\nA l'Iraq al 2003 hi havia 1,5 milió de cristians, ara només en queden 120 mil refugiats a les muntanyes del Kurdistan. "Els musulmans radicals fan veure els cristians com a Kafirs -traidors en àrab- traient del currículum escolar la història del cristianisme, i així presentant els cristians com a estrangers", afirma Ariadna Blanco, delegada de Ayuda a la Iglesia Necesitada a Catalunya. "Marquen les esglésies i les cases cristianes amb la 'n', de Nazaret". "Aniries a missa si saps que esclatarà una bomba? o que em tancaran les portes i incendiaran l'església amb la gent a dins?", ha preguntat Blanco, "ells han preferit deixar-ho tot abans que renegar".\n"Els cristians són el grup més perseguit del planeta, tot i que el grau de persecució varia segons el país", afirma Blanco, "a Sudan un nen cristià val menys que un Iphone a Espanya, i a l'Iraq una yazidita es pot comprar per 30 dòlars." Tot i aquesta persecució, la solidaritat interreligiosa també existeix: "Els musulmans moderats existeixen, estan avergonyits i atemorits", afirma Blanco. Al desembre del 2014 la Universitat de Al Azhar -la principal institució teològica de l'islam suní- va fer una condemna ferma als crims de l'Estat Islàmic. Alhora, a Irbil, un kurd ha cedit un edifici on s'allotgen moltes famílies cristianes refugiades.\nMalgrat aquesta persecució i aquest tracte, els cristians iraquians no perden la fe: "Tenen una devoció enorme per la Verge Maria", explica Xiskya, "junt amb una gran capacitat de perdonar i de generositat". I encara que en el camp de refugiats l'espai és molt preuat, "una tenda tenia un inquilí molt especial: Jesús amb el pessebre muntat. És una fe que impressiona, es palpa".\ncristians, perseguits, iraq, yazidites, persecució religiosa, Espiritualitat, Vida Religiosa, Actes, Societat, Religions\nEnzo Bianchi haurà de deixar el monestir de Bose Ramon Ribera, cinquanta anys de caminar, saviesa i servei


Madrenas anuncia que es reprendran les obres a la planta de Campdorà - Empordà\nMadrenas anuncia que es reprendran les obres a la planta de Campdorà\nL'alcaldessa de Girona diu que això "demostra" que la Generalitat treballa per a "tots els catalans" i lamenta els "perniciosos efectes" del 155\nACN | GIRONA 11.06.2018 | 06:30\nL'alcaldessa de Girona, Marta Madrenas, ha anunciat aquest divendres que es reprendran les obres de la incineradora de Campdorà a Girona, que havien quedat aturades per l'aplicació de l'article 155. Madrenas ha posat de relleu que el nou executiu de Quim Torra "només ha trigat tres dies" en "desencallar el problema".\n"Això demostra que es governa per a tots els catalans", ha reblat. L'alcaldessa ha carregat contra el govern espanyol i els "perniciosos efectes" que ha provocat el 155. El 2017 la Generalitat va aprovar una partida de 20'7 milions per a la construcció de la planta, però les obres van quedar aturades després de la destitució del Govern, i la posterior aplicació de l'article de la Constitució Espanyola. "És una gran notícia perquè solucionar aquest problema vol dir beneficiar a totes les butxaques dels gironins", ha assenyalat Madrenas.\nLes obres a la incineradora de Campdorà es tornaran a posar en marxa després que el 155 les hagi aturat els últims mesos. La Generalitat ha donat llum verda a que els treballs d'ampliació de la planta continuïn, segons ha anunciat l'alcaldessa de Girona, Marta Madrenas, aquest divendres. Madrenas ha destacat que el nou Govern "ha anat per feina" i "només" ha trigat tres dies a "desencallar" el què ha considerat com un "problema". I és que avançar en les obres de la planta era una de les qüestions "urgents" a sobre de la taula de l'alcaldessa.\nEn aquest sentit, Madrenas ja havia anunciat que seria un dels temes que volia debatre en la reunió amb el delegat del govern espanyol a Catalunya durant el mandat del PP, Enric Millo, en una reunió que al final no es va concretar. "El què ha provocat l'article 155 no té nom, i un bon exemple és l'aturada de les obres de la incineradora de Campdorà", ha assenyalat.\n27,3 milions de pressupost total\nEls treballs, que es fan en dues fases, tenen un cost total de 27.355.680 euros. D'aquest global, 6,6 milions corresponen a la primera fase de les obres. Però de moment només se n'han gastat poc més de 2,24 milions .\nVa ser el passat mes de març quan l'Ajuntament va voler licitar altres obres que hi havia pendents –com el fossat o els ponts grua- que es va trobar amb què Madrid no havia autoritzat les partides (perquè amb l'aplicació del 155, aquests diners que havia d'aportar la Generalitat havien de rebre el vistiplau del govern espanyol).\nAixò va obligar a aturar l'ampliació de la planta, i de retruc, també va portat el ple municipal a demanar a la l'executiu català que els diners que quedaven pendents de la primera fase (4.009.681,74 euros) s'afegissin a la segona (que suma 20.727.546 euros).\nLa incògnita sobre el calendari va obligar l'equip de govern a demanar una ampliació del termini per acabar l'obra el 2022. El ple va aprovar-ho amb els vots favorables de CiU, C's i el PPC, els quatre contraris de la CUP i l'abstenció del PSC i ERC.


MAGDALENES D’OLI D’OLIVA\nUnes magdalenes esponjoses que no ens han fallat mai.\nIngredients per unes 20-25 magdalenes:\n375 grams de farina de força.\n250 grams de llet.\n250 grams d’oli d’oliva verge.\nSucre glas (per decorar).\nMotlle per fer magdalenes.\nPapers de magdalena.\nSi volem que aquestes magdalenes ens surtin bé es molt important dedicar el temps necessari a blanquejar la barreja dels ous i el sucre. Per aconseguir-ho, cal treure els ous de la nevera per que estiguin a temperatura ambient i es recomanable utilitzar una batedora elèctrica amb l’accessori de les barnilles, o bé fer-ho amb un robot de cuina, ja que haurem d’estar uns 10 minuts batent la barreja i això pot ser esgotador.\n1- Començarem posant el sucre, els ous (a temperatura ambient) i la ratlladura d’una llimona dins d’un bol i ho comencem a batre amb les barnilles elèctriques. Quan portem uns 3 o 4 minuts batent la barreja anirem afegint molt lentament el oli sense deixar de batre. Seguidament afegirem també la llet molt poc a poc i sense deixar de batre la barreja. Tot el procés pot durar uns 10 minuts.\n2- Afegim la farina tamisada i el sobre de llevat a la barreja del bol. Ho tornem a batre tot amb les barnilles durant un parell de minuts més i ho deixem reposar un mínim d’una hora dins la nevera.\n3- Agafem el motlle de fer magdalenes i posem un paper dins de cada orifici del motlle. Omplim cada paper de magdalena aproximadament fins a ¾ de la seva capacitat i espolsem una mica de sucre per damunt.\n4- Posem el motlle amb les magdalenes al forn a 200 graus amb escalfor a dalt i a baix. Per anar bé haurien d’anar pujant i en uns 15 o 20 minuts ja estaran fetes, les hem de veure ben daurades. Un cop cuites les retirem del motlle i les deixem refredar. Abans de menjar-les hi podem tornar a tirar una mica de sucre glas per damunt.\nPodem canviar la ratlladura de llimona per taronja.\nA la barreja inicial hi podem tirar una mica de canyella en pols o gingebre ratllat.\nSi t’agraden les magdalenes, tasta també la recepta de magdalenes de xocolata.\nOus, Pans i coques, Postres\n30 d'abril de 2020 at 10:09\n30 d'abril de 2020 at 17:47\nHola Margarita. Tot la meitat i els ous si son mitjans, posen 2. Ajudarà a que quedin esponjoses.\nMAGDALENES DE XOCOLATA - Els Fogons de Can Sibina


Darrer adéu a la bona vida del Carnaval\n11 maig 2021 19:57\nL'enterrament de la sardina, tradició que es recupera en alguns pobles, marca l'inici de la Quaresma\nR.C. | 06 febrer 2008\nDesprés d'una setmana de bauxa i excessos de tota mena, arriba ara el moment de retreure's a casa i esperar la Pasqua. Carnaval ha acabat i foren molts els que ahir dedicaren un sentit adéu al rei Carnestoltes amb l'enterrament de la sardina. Manacor, Felanitx, Pòrtol, Capdepera i l'Arenal de Llucmajor són alguns dels pobles de Mallorca on ahir es pogueren sentir els desconsolats i sarcàstics plors per l'enterrament de la sardina, ritual que marca la fi del Carnaval i l'inici de la Quaresma. A molts llocs també acabaren la festa amb una torrada popular on la sardina fou també l'element protagonista. Aquesta tradició de l'enterrament de la sardina s'ha perdut en algunes poblacions i en d'altres s'està recuperant gràcies a la voluntat dels veïns, que no volen perdre l'oportunitat de fer broma abans que no véngui la temuda Quaresma i totes les prohibicions que, en teoria, implica.


Maria Coma a l’Acústica | Aura Gris\n8 La filosofia mai dorm\nMaria Coma a l’escenari de Plaça Josep Pla. És una de les joves estrelles en concert la darrera nit del festival. L’artista amb una educació musical al conservatori i en jazz contemporani és també artífex de les pròpies creacions audiovisuals (videoclips) i portades de disc. Inicia la seva trajectòria com a músic professional amb el grup Uma i la\npublicació del disc Linoleum, amb Pau Vallvé, músic també present en l’últim disc, Magnòlia, una creació personal i íntima amb 11 temes. Editat el Novembre del 2011, Magnòlia ha estat de gira per tot Catalunya, Madrid i Berlín. Maria Coma, piano i veu, té un estil personal amb referents com Bon Iver, Peter Frampton o Nils Frahms. En una aproximació instrumental a la música per a banda sonora recorda a Ennio Morricone. També té un encant proper a Pj Harvey, pero sorprèn la qualitat semblant a la d’Ana Calvi, una de les revelacions de l’escena anglesa, protegida de Nick Cave. En aquest crescendo rítmic, simulació de la llum i el viatge interior com a reconeixement de la forma universal (Mahler), la seva música té quelcom de meravella moderna, estil Satie, però amb reconeguda creativitat pròpia.\nLes seves lletres es refereixen sovint a la musa i al delicat aparell que l’acompanya. Maria Coma fa poesia sense referents i metàfores. Té lletres en castella i anglès. En un moment de Magnòlia, l’artista s’acosta a la psicodèlia i també a la música de circ. La seva veu està entre la de les millors vocalistes catalanes, Minimal21, Glissando o Lidia Pujol. La nostàlgia i la melancolia són expressió de l’excel·lent tècnica, acompanyada sempre d’un contingut que aproxima al públic a l’experiència de modernitat. Adopta també el millor de l’estil de la modernitat americana amb una posada en escena molt típica del mainstream show i la balada country. L’acompanyen en el directe la il·lusió de tocar davant de família i amics en un escenari ple de públic entregat.\nAura Gris Festival Acústica Maria Coma Pau Vallvé


Àmbits > Depuració > Cases unifamiliars\nLa depuració de l’aigua en origen a petita escala permet un bon aprofitament dels recursos i una màxima integració d’aquests en el medi en que ens trobem.\nEn el nostre país contem ja amb desenes de cases que han adoptat sistemes d’aquest tipus pel seu baix cost d’instal·lació, mínim cost de manteniment, un nul consum energètic i respecte amb el medi ambient.\nEl fet de que es pugui reutilitzar l’aigua tractada dóna un valor afegit als Sistemes Naturals de Tractaments d’aigua.\nAquest aspecte ens fa reduir el consum general per que l’aigua depurada serveix per a diversos usos, com per exemple el reg de l’hort o del jardí, creant una protecció davant el risc d’incendis i ens facilita la gestió de l’aigua de pluja.\nUn sistema que comprengui per exemple un tractament anaeròbic(fosa) seguit d’un petit estany, assegura una qualitat ideal de l’aigua tractada, proporcionant a més a més un espai per gaudir, un medi per a la fauna i un bon complement per al jardí.\n“Tractar les nostres aigües a la pròpia finca permet, a més de gaudir d’un punt humit, recuperar l’aigua i els nutrients”


02:22 | 14/11/2018\nConsells de prevenció davant les onades de calor\nBeure aigua, evitar sortir en les hores de més calor i utilitzar roba lleugera són algunes de les recomanacions per fer front a aquests episodis\nAmb l’arribada de l’estiu i la pujada de les temperatures, cal tenir més cura que mai amb els episodis de calor intensa, com les onades de calor. Aquestes situacions poden afectar directament a la salut de la ciutadania, especialment a la salut dels nadons, els infants, la gent gran i les persones amb malalties.\nPer això, des del Departament d’Interior, es donen tot un seguit de consells per fer front a aquests episodis de calor de la millor manera. Es recomana beure molta aigua i fer àpats lleugers, refrescar-se de tant en tant i estar informat, en tot moment, de la predicció meteorològica. Així mateix, és important no sortir al carrer en hores de més sol, entre les 12 i les 17 hores, i estar en llocs climatitzats quan faci més calor.\nA casa, es recomana controlar la temperatura, tancant durant el dia les persianes on toca el sol i obrint les finestres durant la nit per refrescar la llar. Al carrer, s’aconsella utilitzar protecció solar, portar ulleres de sol i una gorra, així com emprar roba lleugera, de colors clars i que no sigui molt ajustada. A més, s’insta a caminar per l’ombra, estar sota un para-sol a la platja i descansar en els llocs frescos del carrer. Pel que fa als trajectes en cotxe, es recomana no viatjar durant les hores de més calor, portar sempre líquids per hidratar-se i posar especial atenció als canvis sobtats de temperatura que es produeixen en entrar i sortir del vehicle.\nNo obstant això, en cas de sentir esgotament, febre, mal de cap, irritació de la pell, nàusees o rampes, tots ells possibles símptomes d’una onada de calor, s’aconsella apropar-se al Centre d’Atenció Primària o trucar al telèfon d’Emergències Mèdiques 061.\nData de modificació: 20/07/2018 12:05:38


Experts analitzen en ICALI les últimes resolucions judicials en matèria de responsabilitat civil – cvca\nL’estudi pràctic i actual del Dret de Danys, des d’una perspectiva àmplia i a través de l’anàlisi de prestigiosos professionals. Aquest és l’objectiu del curs que han organitzat conjuntament el Col·legi Provincial d’Advocats d’Alacant (ICALI) i la Universitat d’Alacant (UA) dins del programa de cursos d’estiu “Rafael Altamira” i que es va inaugurar el passat 4 de juliol davant un centenar d’estudiants matriculats.\nLa presentació va ser presidida per la vicerectora d’Investigació i Transferència de Coneixement de la UA, Amparo Navarro; el degà del ICALI, Fernando Candela; el degà de la Facultat de Dret, Pedro Femenía i els coordinadors del curs, Miguel Ángel Martínez i Belén Rizo.\nEl màxim responsable del ICALI va impartir la primera de les ponències programades en aquest curs, que es va celebrar durant el dijous i el divendres i que s’ha convertit en una de les cites formatives més importants de l’any per als professionals del Dret, tal com va apuntar el degà. Candela va abordar la “Responsabilitat de l’advocat en l’exercici professional” en la qual, a través de diverses sentències, va subratllar en el deure i necessitat que els clients sempre siguen informats de cada fase del procediment per part dels lletrats i lletrades.\nEl programa ha abastat des de la indemnització de danys en matèria de propietat intel·lectual fins a la responsabilitat civil per atemptats a l’honor i altres qüestions de summa actualitat com la recent jurisprudència de la Sala 1a del Tribunal Suprem sobre aspectes processals del Dret de danys.\nEntre els destacats ponents que han participat, es trobava tres magistrats del Tribunal Suprem: José Antonio Seijas, que va centrar la seua intervenció en els aspectes processals del Dret de danys en l’àmbit de la responsabilitat sanitària i de l’edificació”; Vicente Magro, qui va analitzar “La prova pericial en els processos civil i penal”; i Antonio del Moral que ha impartit la conferencia “Responsabilitat civil per atemptats a l’honor”.\nEl curs ha comptat, a més, la participació de Julio Banacloche i José María Asencio, vocals permanents de la Comissió General de Codificació del Ministeri de Justícia, i Pilar Iñiguez, coordinadora acadèmica del mòdul de patents i de transferència de tecnologia del Màster en Propietat Industrial i Intel·lectual de la UA (Magister Lucentinvs), entre altres ponents.


El doctor Cavadas reconstrueix una separació de columna vertebral i pelvis - Diari La Veu\nEscriba el número 282574\nEl doctor Cavadas reconstrueix una separació de columna vertebral i pelvis\nEl pacient, operat a l'Hospital de Manises, es va quedar tetraplègic als nou anys\n17 juliol 2018 01:00h\nEl pacient del doctor Cavadas tindrà una lleugera mobilitat en braços i mans.\nEl cirurgià plàstic Pedro Carlos Cavadas i el seu equip han dut a terme una cirurgia per a reconstruir una separació de la columna vertebral i la pelvis, mitjançant la utilització d'os del peroné, a un pacient tetraplègic des dels nou anys.\nEl pacient, Wilmer Arias, que va ser operat a l'Hospital de Manises, es va quedar tetraplègic als nou anys, després d'una "greu lesió produïda per una arma de foc i que l'ha obligat a estar al llit durant els últims anys, com a conseqüència de les complicacions en la zona lumbar", segons ha informat el centre hospitalari. "Gràcies a l'acord de la Fundació Cavadas i el centre hospitalari, aquest jove guatemalenc pot ara continuar la seua vida des d'una cadira de rodes amb lleugera mobilitat de braços i mans", ha matisat l'hospital.\nEl doctor anota una nova fita en la seua labor com a cirurgià. El mes de març passat va reimplantar la mà dreta a un marine de l'exèrcit dels Estats Units que va patir un accident a Cartagena quan es trobava a bord d'un submarí.\nreconstrucció columna i pelvis\nEl cirurgià lamenta que té "més feina" de la que és capaç d'atendre i que no pot multiplicar-se "com un pa o un peix"\nEl doctor Cavadas deixa l'hospital de Manises per a exercir a l'hospital privat Nisa 9 d'Octubre\nEl cirurgià ha realitzat operacions pioneres al món, entre elles el primer trasplantament simultani i bilateral de cames del món\nEscriba el número 384284


L'àrea d'Educació Física CEIP Son Oliva: 1r i 2n U.D. "JOCS POPULARS"\nPublicat per Cati a 16:48\n1r CICLE.- U.D. "CONEC EL MEU COS"\nEls infants de 1r hem acabat l'unitat didàctica de CONEC EL MEU COS som uns cracks i ja sabem moltes parts del cos!\nAMB L'ÈLIT A L'ESPORT.- BÀDMINTON. U.D. "PALES I RAQUETES"\nels alumnes de 6è de primària hem participat en una activitat de BADMINTON que organitza el Departament d'esport base del Consell de M...


Crear carpetes i organitzar la informació - Mendeley - Gestors de cites i referències bibliogràfiques - Recursos electrònics - Què t'oferim? - Servei de Biblioteca i Documentació - Serveis i oficines de la UIB - Estructura - Coneix la UIB - Universitat de les Illes Balears\n» Inici » Coneix la UIB » Estructura » Serveis i oficines de la UIB » Servei de Biblioteca i Documentació » Què t'oferim? » Recursos electrònics » Gestors de cites i referències bibliogràfiques » Mendeley » Crear carpetes i organitzar la informació\nSeccions: Crear carpetes i organitzar la informació\nCrear carpetes i organitzar la informació\nDes de Mendeley Desktop\nDes de Mendeley Web\nCercar dins Mendeley\nLa forma més senzilla de crear carpetes és des de My Library - Create Folder (1). Les diferents carpetes que crees es van ordenant alfabèticament.\nLes carpetes creades (2) es poden reanomenar (Rename Folder), esborrar (Remove Folder) i editar (Edit Settings: pots especificar com fer la sincronització dels arxius adjunts), etc. Situa’t a la carpeta i amb el botó dret del ratolí selecciones l’acció a realitzar.\nDes d’una carpeta ja existent també pots crear subcarpetes, a partir de l’opció New Folder (2). Tots els documents/referències que hi hagi a les subcarpetes estaran també a la carpeta mare.\nPer copiar un document/referència d’una carpeta a una altra cal seleccionar-lo i arrossegar-lo cap a la carpeta de destí.\nTots els documents/referències estan sempre a All Documents.\nQuan incorpores un document/referència a All Documents, Mendeley crea la carpeta Unsorted, allà on van a parar tots els documents que encara no has organitzat en carpetes. És una alerta de Mendeley per indicar quins documents o referències no estan organitzats en carpetes. Així, Unsorted desapareix en el moment en que els poses dins una carpeta concreta.\nSi esborres una carpeta, el seu contingut passa a la carpeta Unsorted. Per esborrar la carpeta, amb el botó dret del ratolí, Remove Folder.\nPer saber a quina carpeta o carpetes és un document, cerca el document a través de l’opció Search (paraula en el títol, autor, etc.) (1).\nSelecciona del resultat de la cerca el document que t’interessa (2), apareix a la primera columna seleccionada en un colorejat gris pàlid la carpeta o carpetes on està guardat el document (3).\nPer treure un document d’una carpeta, el selecciones i amb el botó dret del ratolí tries Remove from Folder (d'aquesta manera el treus de la carpeta però continua a la base de dades).\nSi vols esborrar definitivament el document de tota la base de dades has de seleccionar Delete Document. El document va a la carpeta Trash.\nTotes les referències que esborris van a la carpeta Trash. No s’esborren definitivament fins que seleccionis tot el que hi ha dins i li facis Delete Documents. També permet restaurar un document (Restore Documents).\nQuan vas incorporant referències/documents a la teva base de dades, aquestes apareixen marcades com a no llegides (punt verd) (1). En qualsevol moment pots desmarcar-la o marcar-la.\nTambé pots assenyalar referències/documents com a favorites (aquelles que vols recuperar d’una manera molt immediata). Cal marcar sobre l’estrella (2), i les referències/documents estaran a la carpeta Favorites. En qualsevol moment pots desmarcar-la o marcar-la.\nPots ordenar les referències clicant sobre les diferents columnes disponibles: marcats com a favorits, llegits, que contenen adjunts, autor, títol, any de publicació, i data incorporació a Mendeley.\nPots canviar la visualització de les referències a través de View entre el format taula o la visualització com a referència (segons el format especificat a Citation Style).\nPots escollir els camps a visualitzar d’una referència. Si la tens seleccionada, des de Tools – Options – Document Details ens apareix el quadre amb totes les opcions. Si fas cap canvi, i vols que sigui permanent, cal seleccionar Apply.\nGuarda tots els documents afegits a Mendeley en una carpeta del teu ordinador, i dona un nom als arxius segons els criteris que especifiquis (autor, títol, revista i any). És molt útil configurar-ho.\nDes de Tools – Options – File Organizer (Apply – Ok)\nCarpeta de l’ordinador on hi ha guardats els documents.


El blog de na Natalia: aprenem a ensenyar: SESSIÓ 1 de Psicomotricitat\nSESSIÓ 1 de Psicomotricitat\nEl passat dimecres 28 de març vam anar a fer la primera observació de la pràctica psicomotriu al CEIP Doctor Comas, d’Alaior. Aquesta és la meva reflexió sobre la sessió:\nHo he passat molt bé a aquesta sessió. Mai havia vist una sessió de psicomotricitat, i veure clarament quines estratègies empra la psicomotricista per dur a terme el ritual d’entrada, el moment de sortida, i el moment de joc lliure, m’ha sorprès. Per fi he pogut relacionar la teoria amb la pràctica, i veure com es fa a la realitat, m’ha ajudat a comprendre-ho millor.\nM’he sentit molt ben tractada i ben acollida per tots els mestres del CEIP Doctor Comas que hem vist en arribar a l’escola, i també per la directora, na Maria Jesús.\nTant na Mari, la tutora de la classe dels indis (E.I. 5 anys), com n’Aroa, la mestra que fa de psicomotricista, ens han fet partícips de tot el procés des que es preparen a classe per anar a la sala, fins que acaben.\nAixí doncs, aquest procés crec que ja va començar a partir del moment en què van explicar als fillets que 4 “mestres” els anirien a veure com feien “psico”, i ha continuat de manera que ens han permès esperar els nens i nenes a la seva classe, i acompanyar-los fins a la sala de psicomotricitat, a on ens han posat un banc per nosaltres a la rotllana, s’han presentat, etc.\nDurant la sessió, les mestres han parlat amb nosaltres, sempre amb un tractament molt proper, demanant-nos de què consta el nostre treball, i ens han explicat que quan elles estudiaven no tenien la sort d’anar a fer observacions d’aquest tipus. D’elles m’ha sorprès que ens fessin partícips de tots els moments, perquè no hi estic acostumada, i perquè m’imaginava que nosaltres els observaríem des de la llunyania, que seríem simples observadores no participants. Tot i que nosaltres només hem participat verbalment dient el nostre nom i el que ens agradava fer, el simple fet de poder estar asseguda amb ells, ja ha significat molt per mi.\nI no en parlem de, en el moment en què s’havia acabat la sessió i partien cap a classe, un dels nens ens ha donat les gràcies per haver estat avui amb ells. Són tant agraïts!\nPel que fa al treball de l’assignatura, com que hem arribat sobre les 11 a l’escola, durant la mitja hora de pati que tenen hem mesurat la sala i el terreny de joc. Al principi estava una mica desconcertada perquè no sabia per on començar, però després he pensat que no calia posar-me nerviosa, i que si no teníem temps per fer l’inventari de material, ja ho farem a la propera sessió.\nEns han dit que el proper dimecres 4 d’abril no faran psicomotricitat, perquè fan activitats diferents com a cloenda del trimestre. Això fa endarrerir, encara més, la feina que hem de fer, i per tant ens plantem a dia 18 d’abril per fer la 2a sessió.\nPublicat per Natalia V.R. a 9:19


El PDeCAT es vol presentar a les eleccions europees amb el PNB\nPublicat 5/2/2019 10:15:36CET\nBILBAO, 5 Febr. (EUROPA PRESS) -\nEl portaveu del PDeCAT al Congrés dels Diputats, Carles Campuzano, espera que el seu partit pugui concórrer en les eleccions europees en coalició amb el PNB, i creu que la Crida, com que no és un partit, "no tindrà interès" en les eleccions al Parlament de la UE.\nEn una entrevista concedida a Radio Euskadi recollida per Europa Press, Campuzano ha assenyalat que a ell li agradaria compartir coalició amb el PNB: "Veurem si en els propers dies o setmanes aquesta coalició electoral es produeix", ha apuntat.\nEn la seva opinió, "seria una molt bona notícia que, una altre cop, el Partit Demòcrata, abans Convergència, i el PNB conformessin una oferta electoral europeista, democràtica, sobiranista, pacífica, modernitzadora i social".\nEn aquest sentit, ha destacat que la Crida no és un partit, la qual cosa implica que "no tindrà cap interès a presentar-se en les eleccions al Parlament Europeu". "No ho sé, no en tinc ni idea, però, si és un partit, no estarà en aquestes eleccions", ha explicat.\nPel que fa a la candidatura del PDeCAT, ha subratllat que van obrir dissabte passat un procés intern de primàries, en el qual se'n designaran els representants.\nPreguntat per si pot haver-hi per la seva banda un ressentiment cap a Coalició Canària, que van en aliança amb el PNB, i que van votar a favor de l'aplicació a Catalunya del 155, ha assenyalat que són els canaris els que tenen "més problemes" amb ells, que els del Partit Demòcrata amb CC: "Però veurem en els propers dies com evoluciona tot això", ha conclòs.


SSM BigHand i Laia Cagigal\nLa vida és ritme. I els components de la SSM BigHand -una big band de percussió corporal liderada pel bateria de grups com Astrio o Gossos, Santi Serratosa- ho tenen ben clar. Damunt de l’escenari, els seus moviments, coreografies, sons i silencis creen una sintonia conjunta capaç de fer moure qualsevol.\nEn aquesta ocasió, presentaran en primícia la col·laboració amb una de les veus amb més personalitat i inquietuds artístiques de l’escena musical de casa nostra, Laia Cagigal. Junts bategaran, vibraran i oferiran una experiència col·lectiva que ens farà emocionar gairebé amb els cinc sentits.\nA més d’aquesta actuació, a les 12:15 h a la plaça Major, ens oferiran un petit tastet de la seva proposta.\ndirecció i composició\nAlejandra Bertrand, Ana Alvarado, Anna Miralpeix, Anna Vega, Cesc Vilarrubias, Clara Noguer, Cristina Fernández, David Cervantes, David Albacete, Enric Bastardas, Esther Comas, Helena Ayala, Laia Feliu, Maria, Marc Sibila, Mariona Castells, Màrius Blanch, Miquel Pérez, Mireia Ruiz, Noemi Arribas, Noemi Alonso, Salut Domènech, Siona Domènech, Toni Lara, Xènia Garrofé i Xevi Farré


Nova Unitat del Peu Diabètic del Consorci Sanitari de l’Anoia\nEl peu diabètic és la ulceració, infecció o destrucció de teixits profunds del peu relacionats amb alteracions neurològiques i diferents graus de malaltia vascular perifèrica que afecta a pacients amb diabetis mellitus no correctament tractada. Afecta tremendament la qualitat de vida dels pacients i pot arribar a provocar amputacions.\nEs calcula que hi ha 350 milions de diabètics al món i que és la setena causa de mort global. En els països desenvolupats les amputacions de membres inferiors són 10 vegades més freqüents en pacients diabètics. Aquests pacients consumeixen 2-3 vegades els recursos sanitaris comparats amb els no diabètics i poden arribar a suposar el 15% del pressupost sanitari.\nA Espanya, hi ha un 12% de prevalença en diabetis (4,6 milions de persones), dels quals, 1,5 milions, desconeixen que ho són.Només a Regne Unit, hi havia 2.9 milions al 2013 i s’estima que al 2025 seran més de 5 milions. Un 10% d’aquestes persones amb diabetis tindran una nafra (ferida) al peu durant la seva vida i un 85% de les amputacions venen precedides per una nafra. A més, després de la primera amputació, es dobla el risc de patir-ne una altra. La taxa de mortalitat per amputació és alta, fins el 70% de mortalitat en cinc anys.\nEn definitiva, la Diabetis Mellitus constitueix un dels problemes sanitaris de més transcendència, tant per la seva alta prevalença com pel seu elevat cost socioeconòmic, determinat pel desenvolupament de complicacions agudes i cròniques a múltiples òrgans i teixits, que impliquen una disminució de la qualitat de vida del pacient.\nLes Unitats multidisciplinars permeten que diferents especialistes que intervenen en una malaltia, puguin abordar conjuntament els malalts, aportant les diferents visions i posant en comú el millor tractament per a cada pacient.\nConcretament, segons es desprèn d’una jornada entre professionals sanitaris celebrada a Bellvitge ja fa un temps, l’abordatge multidisciplinar del peu diabètic pot reduir entre un 50% i un 70% el nombre d’amputacions majors en aquest tipus de malalts.\nEn aquest sentit, el Consorci Sanitari de l’Anoia va crear, al Setembre del 2015, la Unitat del peu diabètic amb l’objectiu de millorar l’atenció a aquests pacients i reduir el nombre d’amputacions i l’aparició de noves nafres, reduint també el nombre d’ingressos i l’estada hospitalària. La unitat està formada per un cirurgià ortopèdic, coordinador de la Unitat, una metgessa de medicina interna i infeccions, una infermera especialitzada en cures, un podòleg i dos cirurgians vasculars. En aquest temps, encara no fa un any, s’ha vist reduït l’índex d’amputacions en un 36%. Tanmateix, s’han reduït els ingressos mensuals per complicacions en peus en pacients diabètics en un 24%. La Unitat es troba en fase d’implementació i per això actualment treballa en la fase de consolidació amb l’Atenció Primària pel que fa a la creació d’un sistema d’estratificació (establiment de les diferents etapes) de risc i derivació de pacients per avançar-se el màxim possible a la malaltia.


José Hernández Arellano - Inventari\nFons personal821 - José Hernández Arellano\nFons personal 821 - José Hernández Arellano\n1958 - 2004 (Creation)\n38 capses, 4 cartells i altres grans formats, 60 programes i altres petits formats, 919 fotografies, 21 audiovisuals,, 108 llibres\nNasqué a Badajoz el 4 d’abril de 1945. Els seus pares eren treballadors del camp. Als 12 anys treballava com a venedor de llaminadures al teatre López de Ayala de Badajoz, i també realitza diverses feines en una tintoreria, en un forn de pa, i en una drogueria fins que als 15 anys començar a treballar a la impremta Barrena on aprèn per primera vegada l’ofici d’enquadernador.\nAls vint anys decideix emigrà a Barcelona i estudia arts gràfiques a l’Escola del Treball. En arribar a l’Hospitalet, viu al barri de la Torrassa on es relaciona amb moviments cristians a l’església Mare de Deu dels Desamparats i al Centre Santiago Apòstol. Posteriorment viu al barri de Bellvitge i es vincula amb la Parròquia de San Juan Evangelista. També forma part de l’Associació de veïns per la millora del barri i de la Comissió de festes. El seu gust per la fotografia i la historia l’ha convertit en un cronista de la vida social de Bellvitge.\nEntre 1973 i 1976 participa a la federació del PSOE a Catalunya. També és responsable d’Arts Gràfiques a la UGT de L’Hospitalet. A les eleccions municipals de L’Hospitalet de l’any 1979 assumeix el càrrec de regidor: es adjunt de l’Àrea de Mercats i posteriorment, fins a 1983, a la d’Urbanisme. El 1981 va ser elegit secretari general de la Unión Local d’UGT de L’Hospitalet i el 1983 primer secretari de l’Agrupació del PSC-PSOE del barri de Bellvitge, que posteriorment s’anomenaria de Bellvitge, Gornal i Can Pi.\nEs membre de la Unió Extremenya de l’Hospitalet, i el 1997 s’incorpora al Pont de la Llibertat.\nHa treballat a l’Àrea de Promoció Econòmica i a Sanitat de l’Ajuntament de L’Hospitalet, com a funcionari, i actualment treballa a la Regidoria del barri Centre.\nDocumentació sociopolítica, festiva i associativa del barri de Bellvitge\nEl fons conté documentació sociopolítica e històrica de Bellvitge recopilada en 4 dossiers enquadernats amb retalls de premsa (noticies sobre els problemes, propostes i activitats del barri) i fotografies de l’any 1983 a 1989.\nTambé inclou 4 dossiers amb tríptics, retalls de premsa, programes i fotografies de les activitats de 40 entitats de Bellvitge (veïnals, culturals, esportives, escolars, religioses, ecologista i d’esplai) i un àlbum amb fotografies dels actes del PSC (PSC-PSOE) dels anys 90.\nDestaca el conjunt de programes de les festes de Bellvitge (1968-2004) i completen el fons documental 505 fotografies (blanc i negre i color), 3 àlbums (414 fotografies), 4 cartells, 60 programes i 20 audiovisuals VHS majoritàriament sobre Bellvitge, 110 llibres i documents d’hemeroteca.\nLliure, excepte en cas que afecti o pugui afectar la intimitat de terceres persones.\nEs necessita aparell de lectura per a audiovisuals\n5 banderins transferits al Museu d'Història de L'Hospitalet\nHernández Arellano, José (Creator)\n30 de juliol de 2019 3:48


vivir plenamente las colonias de vacaciones: la última conversa que vaig tenir amb en Ramon\nPublicado por colònies de vacances en 7:26\nJúlia 15 de mayo de 2012, 10:48\nM'alegra molt tornar a llegir les teves evocacions i fer-ho en català, una abraçada.\nxfebrer 22 de agosto de 2016, 2:34\nSóc el fill de la família que us va llogar la casa. La meva germana ha trobat aquest escrit i me l'ha fet arribar. Actualment la casa s'hauria de reformar tota per poder-hi viure. No sé si heu estat al poble darrerament. Ha canviat molt.


▷ La XVII Rústic Festa omplirà de vida el nucli de Castelló\nLa XVII Rústic Festa omplirà de vida el nucli de Castelló\nEl dissabte 22 d'agost, a Castelló, un nucli gairebé deshabitat del municipi de Vandellòs i l'Hospitalet de l'Infant, tindrà lloc la dissetena edició de la Rústic Festa. L'Associació Masia de Castelló, que és l’entitat que organitza aquest esdeveniment amb el patrocini de l’Ajuntament de Vandellòs i l’Hospitalet de l’Infant i la col·laboració de diferents entitats i empreses locals, ha programat per aquest dia diverses activitats gratuïtes, adreçades a tot tipus de públic.\nAquests actes començaran a les sis de la tarda i duraran fins a la matinada. Per als més petits, hi haurà cucanyes, tallers i un espectacle familiar. També en horari infantil, de tarda-vespre, s’oferirà la Trobada de Joves Acordionistes.\nI per a la nit, més orientats per al públic adult, hi ha previst el tradicional sopar a la fresca, la XII Trobada d'Acordionistes, els concerts dels grups Folkatr3s i Morena; i l’actuació del DJ del Terreno, per acabar la festa.


Guia de Cadaqués | Turisme a Catalunya\nInici › Destinacions › Viles marineres › Cadaques\nCadaqués - informació turística\nPlatja Gran, la més més concorreguda de la vila de Cadaqués. Foto: timn.eu\nEl poble mariner de Cadaqués, situat a l'extrem est de la península del Cap de Creus, és un dels millors destinacions turístiques de la Costa Brava. Pràcticament aïllat per muntanyes de la resta de l'Alt Empordà, Cadaqués a passat de ser una modesta vila pesquera a convertir-se en els segles XIX i XX en lloc d'inspiració i residència per a intel·lectuals i artistes de tot el món.\nCadaqués és el poble més oriental de la península Ibèrica.\nEl casc antic, format per carrerons laberíntics pavimentades amb pedres extretes de la vora del mar, és dominat per l'església de Santa Maria, del gòtic tardà, amb la façana pintada de blanc. Des d'aquí hi ha una vista preciosa del poble i de la badia. De la muralla medieval només es conserva un antic baluard integrat a l'edifici de l'ajuntament.\nAl centre del poble i davant del passeig marítim poden ser admirats diversos edificis modernistes, alguns inspirats en l'arquitectura cubana, com Casa Serinyana, Casa Rahola, Torre del Colom, l'antic teatre i el Casino l'Amistat.\nCap al nord-est de la població de Cadaqués es troba el Portlligat, un diminut poble mediterrani conegut internacionalment per ser el lloc on Salvador Dalí va residir durant molt de temps. Situat a la petita Cala de Portlligat, el poble té un únic carrer flanquejat per típiques barraques de pescadors, amb la Casa-Museu Dalí entre elles.\nDirecció: Carrer d'es Cotxe, 2-A - 17488 Cadaqués (Girona)\nCorreu electrònic: turisme@cadaques.cat\nGPS: 42°17'19.3"N 3°16'38.2"E / 42.288700, 3.277288\nFestivitat de Sant Sebastià - 20 de gener\nFesta major d'estiu - principi de setembre\nFesta major d'hivern - 18 de desembre\nExcursió des de Barcelona


esteve almirall: Open Source : A Complex Reality\nposted by esteve almirall at 11:06 PM\nMeritxell Roca said...\nEt felicito perquè l'enfocament que dónes al fenomen Open Source és un retrat robot de la situació actual. Penso que l'Open Source, més enllà de les concepcions ideològiques que té implícites, s'ha de concebre com una metodologia de treball. El blindatge del codi font d'un programa o aplicació. lluny de generar beneficis empresarials és font de maldecaps. Fa poc llegia el ranking de programes que més problemes donen i l'Explorer està al capdamunt, amb les conseqüents repercusions que té per a l'usuari final. Però el que no m'acaba de quedar clar del teu raonament és la tesi final. Critiques que l'Open Source desencadeni models comercials? Jo penso que són dues opcions compatibles i que juntes poden ser font d'èxit. Llegint el teu post no he pogut evitar de prendre com a referent l'innovador model d'Ikusnet... penso que a la llarga la història anirà per aquí.\nNo- al contrari, penso que el model Open Source està transformant la indústria del software i ho està fent per bé (malgrat l'ús purament en termes de Mk que algunes companyies en fan...).\nPoder el temps dels 2 models diferenciats s'està acabant, sobretot els desenvolupadors ja reclaman capacitat d'actuació en el codi, encara que sigui limitada.


Les estratègies de preu no tenen sentit sense ocupació\nSense ocupació, les estratègies de preus no tenen sentit\nHome / Noticies / Sense ocupació, les estratègies de preus no tenen sentit /\nQuines són les estratègies i tàctiques del Revenue Management davant un fenòmen com la COVID-19?” A aquesta pregunta van donar resposta les expertes ponents en el novè #HTSIwebinar, organizat per la Facultat de Turisme i Direcció Hotelera Sant Ignasi (URL).\nEls pilars del Revenue Management es mantenen igual, van coincidir les tres professionals, “únicament el que canvia és que s’han incorporat noves dades macroeconòmiques, com les corbes de reserva d’un país en sortir del confinament”, en referència a la globalització, molt més latent actualment, segons paraules de Marta Varela, directora de Revenue Zona Centre Espanya i Portugal de Barceló Hotel Group.\nCobra total importància centrar-se en el segment al qual ens dirigim, és a dir, conèixer de manera exhaustiva quina és la procedència dels clients, i què passa als països destinació per al vacacional: “El segment en el qual ens hem d’enfocar és el local, no sols a Espanya, sinó en tots els països, ja que s’apostarà pels mateixos ciutadans com a clients”, va apuntar Varela.\nOlga Cherepanova, professora de Revenue Management a HTSI i directora Regional de Revenue Management & E-Commerce en Comfort Hotel Management, es va preguntar si Europa podrà aconseguir en tres mesos el 47% d’ocupació dels hotels com ha passat a la Xina, i va respondre clarament que “Europa trigarà més, entre altres aspectes, per les diferències entre països”.\nEl canvi en les tendències de reserva, més majoritàries les d’última hora quan el turisme és local, pot fomentar les guerres de preus. Per a Varela, és necessari que es recuperi l’ocupació, perquè sense ella les estratègies de Pricing no tenen sentit: “baixant preus, la demanda no pujarà, perquè ara mateix el que prima és la seguretat dels clients i els treballadors, les distàncies de seguretat, etc”.\nL’experta en Revenue Management va continuar explicant que una vegada es consolidi l’ocupació, és llavors el moment de pujar preus, “però si baixem els preus més d’un 20% ens serà molt difícil recuperar-nos”.\nEn la mateixa línia, Aida Muñoz, Director of Revenue Strategy en HI Partners, va apostar per generar demanda. Com? Tenint en compte el comportament del consumidor i fent atractiu el meu hotel perquè reservin: “cal revisar els canals de distribució i les estratègies amb touroperadores perquè porten molts clients, a més de flexibilitzar les cancel·lacions”, va assenyalar Muñoz. Per a Varela és clau el REVPAV, és a dir, “no ocupació a qualsevol preu, ni preus alts sense ocupació”, fomentant així la rendibilitat.\nOlga Cherepanova va citar la creativitat com a solució. El consumidor d’Europa ha canviat extremadament, amb el que cal canviar les tàctiques per a atreure’ls: “comunicació contínua dels canvis d’higiene i operatius, a través de la web i de les xarxes socials; fomentar les polítiques de cancel·lació; ser més flexibles amb reemborsaments; i promocions locals per al client local”.\nAixí mateix, Muñoz va aconsellar revisar si el negoci necessita una adaptació post-covid, com a certificacions, “comunicar que sóc un hotel segur, posicionar-nos en termes de qualitat, fomentar la reputació online, etc.”.


Notícies - Aquests són els guanyadors del primer Concurs d'aparadors de Carnaval de Sant Cugat\nEl certamen s'ha estrenat amb la participació de 14 establiments\nL'aparador guanyador, el de la llibreria Re-read del carrer Major / Foto: Cugat Mèdia\nEl primer Concurs d'aparadors de Carnaval de Sant Cugat ja té guanyador. La llibreria Re-Read, al carrer Major, s'ha endut el primer premi per la seva recreació de la gresca local amb ninos Playmobil. L'aparador de la Xarcuteria Griful i el de l'Esbart s'han endut el segon i tercer premi respectivament. El concurs és una iniciativa conjunta de la Comissió de Carnaval, l'Ajuntament i el 'Tot Sant Cugat'. Com a premi, aquest mitjà cedirà al guanyador mitja pàgina de publicitat del setmanari.\nTot plegat és una iniciativa que pretén estrènyer llaços entre els mons cultural i comercial. Per al responsable de Re-Read, Àlex Castellarnau, la iniciativa també serveix per apropar els establiments a la ciutadania. Això sí, Castellarnau, excap de colla dels Gausacs, ha admès que 'té facilitat' per buscar lligams amb la cultura popular.\nEs tracta d'un discurs amb el qual ha coincidit la tinenta d'alcaldia de Cultura, Esther Madrona. 'Es tracta que el Carnaval vagi més enllà, que tota la ciutat respiri aquesta festivitat durant tota una setmana', ha explicat. Madrona ha subratllat la diversitat dels comerços que hi han participat, des d'una farmàcia fins a una llibreria. 'És l'exemple que el Carnaval no té fronteres', ha reflexionat.\nDetall de l'aparador de la llibreria Re-Read / Foto: Cugat Mèdia\nLa xarcuteria Gríful, a la plaça de Pere San, s'ha endut el segon premi / Foto: Cugat Mèdia\nL'aparador de l'Esbart, el tercer premiat / Foto: Tot Sant Cugat - Artur Ribera\nAquests són els 14 participants del concurs:\nEsbart Sant Cugat (Carrer Vallès)\nDe Mammalia (Carrer Castellví)\nMés Marcs (Carrer Major)\nRe-Read (Carrer Major)\nJuguettos (Carrer Major)\nLa Fem (Carrer Major)\nL'Artisan de Beauté (Plaça de Pere San)\nXarcuteria Feliu Griful (Plaça de Pere San)\nEurekakids (Carrer Santiago Rusiñol)\nEls Tres Reis (Carrer Santiago Rusiñol)\nPastisseria Sàbat (Carrer Santiago Rusiñol)\nPou d'Art (Carrer Balmes)\nFarmàcia Riera Rivières (Carrer Doctor Murillo)\nLa idea no és només guanyar o competir, sinó apropar més el comerç a la població i a la cultura popular.\nEls comerços són de tipologies molt diverses. És l'exemple més clar que el Carnaval no té fronteres.


Família i Dia Mundial de la Salut Mental | Família\nFamília i Dia Mundial de la Salut Mental\nEl dèficit en el tractament de trastorns mentals és molt important, sobretot als països d'escassos recursos. El Dia Mundial de la Salut Mental, que se celebra cada any el 10 d'octubre, aspira a augmentar la consciència de la ciutadania entorn d’aquests problemes de salut.\nEn aquest context s’ha fet pública una enquesta internacional, la primera d'aquest tipus, que posa de manifest l'impacte sobre els familiars que tenen cura de persones amb esquizofrènia.\nL'enquesta sobre persones cuidadores (Caring for CARERS, C4C) que s'està duent a terme en 25 països, l'està realitzant la Federació europea d'associacions de famílies de persones amb malalties mentals (European Federation of Associations of Families of People with mental Illness, EUFAMI) en col·laboració amb LUCAS, el centre interdisciplinari per a la investigació de i consultoria de l’atenció de persones, de la Universitat de Leuven, Bèlgica.\nEls primers resultats més rellevants d’aquesta enquesta posen de manifest que:\nAproximadament tres de cada quatre (72%) familiars cuidadors de persones que viuen amb esquizofrènia, són els principals (34%) o els únics (38%) responsables de la seva cura, la qual cosa els suposa una enorme càrrega emocional i física.\nLes persones cuidadores de les famílies exerceixen el seu paper durant una mitjana de 16 anys, és probable que la resta de les seves vides, i refereixen que passen una mitjana 23 hores a la setmana cuidant d'un ésser estimat, donada la naturalesa indeterminada i a llarg termini de l'esquizofrènia. Aquesta quantitat de cures equival a una feina a temps parcial.\nTot i que un terç de les persones cuidadores manifesten experiències positives derivades de prestar assistència, l'enquesta també indica que gairebé 4 de cada 10 lluiten contra la sensació de no ser capaços de suportar "l’ansietat constant" que suposa tenir-los al seu càrrec i un terç se sent deprimit o deprimida. Més d'1 de cada 10 persones cuidadores es preocupen per sentir-se aïllats i experimenten tensions en la seva xarxa social com a conseqüència de la tasca que desenvolupen.\nL'edat mitjana de les persones cuidadores enquestades era de 61 anys, on la majoria [84%] tenen cura d'un fill o una filla. Molts expressen una profunda preocupació sobre el que passarà amb els seus fills, filles o parents, quan ja no siguin capaços de tenir-ne cura o quan ja no hi siguin.\nAmb aquest nivell constant de pressió, un terç de les persones cuidadores expressen estar "a la vora del col·lapse" i tenir la sensació que les coses no poden seguir com fins ara.\nEls resultats emfatitzen l’urgent necessitat que tant els governs com la societat emprenguin accions orientades a reconèixer el paper de les persones cuidadores, la seva contribució i la necessitat de proporcionar-los suport i esperança per al seu futur.


Extingit un incendi que ha cremat 600 metres de vegetació al Tecnoparc de Reus\nHan apagat un altre incendi aquest matí a la Pobla de Mafumet\nper Redacció 13/02/2021 14:55h | Actualitzat a 2021-02-13 15:47h\nEls Bombers de la Generalitat s'han activat el migdia d'aquest dissabte, 13 de febrer, per extingir un incendi a la zona del Tecnoparc de Reus. Segons han informat els Bombers, a les dotze del migdia han rebut l'avís d'un foc que cremava en un petit barranc ple de canyes al carrer de la Unió Europea, just davant de l'empresa Saltoki, una botiga de fontaneria, material elèctric i material de construcció.\nFins a quatre dotacions dels Bombers s'han activat i s'han desplaçat fins al carrer de la Unió Europea i han dut a terme les tasques d'extinció de les flames. Els bombers han treballat apagant el foc durant una hora. Finalment, les flames han cremat un total de 600 metres quadrats de plantes i canyes, i no hi ha hagut més afectació.\nTambé a Reus, els Bombers s'han activat amb una dotació aquest migdia per atendre una persona gran que havia caigut al seu domicili, a la cruïlla entre el carrer d'Eduard Toda i l'avinguda del Carrilet. Hi ha anat també una patrulla dels Mossos d'Esquadra.\nParal·lelament, el matí d'aquest dissabte els Bombers de la Generalitat i els Bombers del Parc Químic del Polígon Nord de Tarragona han apagat un incendi de canyes que cremava al terme municipal de la Pobla de Mafumet, a tocar de la carretera T-750. El foc ha afectat una superfície de 50 metres quadrats de canyes. També aquest matí els Bombers s'han mobilitzat per atendre un motorista que ha patit una caiguda en una pista forestal que va de Pira a Solivella, a la Conca de Barberà. El motorista ha caigut per si sol i ha quedat ferit lleu, amb algunes rascades, i no ha hagut de ser rescatat pels bombers.


Activitats - Abril 2016\nEL RACÓ DESCATALOGAT\nTot el mes d'abril. Espai expositiu on podràs trobar una selecció de díptics i informació sobre turisme de la nostra Viatgeteca. Vine i emporta’t el que vulguis!\nL’ESSÈNCIA DEL SUD-EST ASIÀTIC\nDel 6 al 21 d'abril. Apropa’t a veure aquesta mostra fotogràfica i descobreix la gent i la cultura de tres de les regions menys desenvolupades d’Àsia: Ladakh (el petit Tibet), Índia (les aigües de l’esperit) i Myanmar (la terra de la llum).\nLA VOLTA AL MÓN AMB LA VIATGETECA\nDijous 14 d’abril, a les 19 h. Somnieu amb fer una volta al món, però no sabeu per on començar? Els autors de 365sabadosviajando.com us mostren com planificar el viatge gràcies a les eines i recursos de la Viatgeteca gratuïta del CIAJ.\nJORNADA "TREBALLAR A L'ESTRANGER"\nDimecres 20 d'abril. Durant tot el dia pots assistir a diferents xerrades sobre recursos i alternatives per trobar feina a Europa d'au-pair, en hostaleria o turisme, en la recollida de fruita... Aprendràs a preparar el CV en anglès i francès...\nAPRÈN A FER LA DECLARACIÓ DE LA RENDA!\nDijous 28 d'abril, a les 18.30 h. No et perdis fent la declaració del 2015! Una advocada t'explica com fer-la, de manera fàcil i entenedora.


Ètica i intel·ligència artificial. ACCIÓ - Agència per la competitivitat de l'empresa\nLes tecnologies basades en la intel·ligència artificial ja estan començant a canviar les nostres vides en aspectes com la salut, la seguretat, la productivitat o l’oci. A mitjà termini tindran un gran impacte en l’energia, el transport, l’educació i les activitats domèstiques. No obstant això, per molt intel·ligents que arribin a ser les futures intel·ligències artificials, sempre seran diferents de les humanes a causa dels cossos en què s’ubiquen.\nD’altra banda, el fet de ser alienes als valors i necessitats humanes, ens hauria de fer reflexionar sobre aspectes ètics en el desenvolupament de la intel·ligència artificial i, en particular, sobre la conveniència de dotar de total autonomia a les màquines.\nEn aquesta sessió es debatrà sobre el paper i les qüestions ètiques que afecten la intel·ligència artificial en la nostra societat. A més, es presentarà l'informe tecnològic que han elaborat conjuntament ACCIÓ i la Secretaria de Polítiques Digitals.\nApropar-te el concepte d'intel·ligència artificial i donar-te una visió general de l'ecosistema empresarial al voltant de la intel·ligència artificial a Catalunya.\nUna empresa, un centre tecnològic o una institució amb interès en intel·ligència artificial.\nTomàs Cascante, president de l'associació Tertúlia Digital\nPresentació de l’informe tecnològic: La intel·ligència artificial a Catalunya\nDaniel Marco, director d'SmartCatalonia, Departament de Polítiques Digitals i Administració Pública\nInma Rodríguez, gerent d’intel·ligència de mercat d'ACCIÓ, Departament d’Empresa i Coneixement\nTaula rodona: Ètica i intel·ligència artificial\nCarme Torras, professora d'investigació a l'Institut de Robòtica (CSIC-UPC) de Barcelona\nKarina Gibert, investigadora del Departament d’Estadística i Investigació Operativa de la UPC


🍀 Cauen tres premis de la Bonoloto en el territori valencià\nCauen tres premis de la Bonoloto en el territori valencià\nCada bitllet encertat està dotat amb 8.976,02 euros\ndivendres, 12 de març 2021 - 10:20h\nCauen tres premis de la Bonoloto en el territori valencià | Granada Hoy\nLa Bonoloto ha deixat un total de tres premis en el territori valencià en el sorteig d'este dijous, 11 de març. Concretament, els guardons han caigut en administració número 3 de la localitat de Crevillent, en la comarca del Baix Vinalopó (Alacant); en la número 2 de la localitat de Llíria, en la comarca del Camp de Túria (València); en la número 101 de la ciutat de València.\nEls tres encertants són d'un premi de Segona Categoria (5 encerts + complementari), dotat amb 8.976,02 euros per bitllet, ja que hi ha hagut cinc encertats en total. Els altres premis han caigut en la ciutat de Burgos i en Madrid.\nPer la seua banda, hi ha hagut un encertant de Primera Categoria, que ha sigut en La Palma de Gran Canària, i s'ha emportat un premi total de 3.353.209,89 milions d'euros.\nLa BonoLoto és un joc d'atzar regulat per Loteries i Apostes de l'Estat (LAE) d'Espanya, basat en la tradicional loteria de números o primitiva. El sorteig s'efectua diàriament de dilluns a dissabtes (exceptuant diumenge) a les 21:30 hores en el Saló de Sortejos de Loteries i Apostes de l'Estat situat al carrer Capità Haja, número 53 de Madrid. L'edat mínima per a participar en el sorteig és de 18 anys.\nCada setmana es fan sis sortejos independents, de dilluns a dissabte (excepte diumenge). Cada aposta té un valor de 0,50 euros, sent el sorteig més econòmic de tots els que fa Loteries i Apostes de l'Estat. Existixen dos modalitats de joc, una diària, en la que el bitllet se segella únicament per al sorteig del dia, i és obligatori fer un mínim de dues apostes iguals o diferents, i una altra setmanal o d'abonament, en la que el bitllet se segella per a tots els sortejos de la setmana corresponent (o els que resten després de la data de segellament del bitllet si es fa amb la setmana començada).\nEn esta modalitat no hi ha imposició sobre el número d'apostes. En cada aposta simple s'han de marcar sis números diferents entre l'1 i el 49. En segellar el bitllet el terminal generarà un número aleatori entre el 0 i el 9 que correspondrà al Reintegrament.\n"La Bonoloto deixa un premi en una localitat valenciana" "La Grossa de la Primitiva deixa un premi en una localitat valenciana"


notícia webinar vacunacio - noticies - comb.cat\nMés d’un miler de professionals van seguir en directe el webinar del CCMC “Vacunació COVID-19 als professionals sanitaris: on som?”\nEl Consell de Col·legis de Metges de Catalunya va organitzar, el passat dimecres, dia 20 de gener, el webinar “Vacunació COVID-19 als professionals sanitaris: on som?”. La sessió online, que va aplegar més de 1.000 usuaris connectats en directe a través de la plataforma Zoom, va tractar les especificacions de les diverses vacunes contra el SARS-CoV-2 i va abordar l’estratègia i el pla de vacunació dels professionals sanitaris a Catalunya.\nEl president del Consell de Col·legis de Metges de Catalunya, Jaume Padrós, va donar la benvinguda a l’acte, i el cap del servei de medicina preventiva i epidemiologia de l’Hospital Clínic, Antoni Trilla, el va presentar i moderar, tot donant pas als dos ponents: el secretari de Salut Pública de la Generalitat de Catalunya, Josep Maria Argimon, i la cap del servei de medicina preventiva i epidemiologia de l’Hospital Vall d’Hebron, Magda Campins.\nJaume Padrós va destacar el “repte colossal que tenim plantejat ara, no només els metges i professionals sanitaris, sinó tota la societat: vèncer a través de la vacunació aquesta pandèmia”. Aquest repte, va afirmar, “comença per la vacunació de tots els professionals de la salut” i, en aquest sentit, va fer menció de la campanya #RaonsperVacunarme, que han posat en marxa, de manera conjunta, tots els col·legis professionals de l’àmbit de la salut de Catalunya.\nAntoni Trilla va introduir breument el debat i va explicar el paper de les vacunes enfront de la COVID-19: “prevenir la infecció del virus, evitar el desenvolupament de la malaltia en les seves formes més greus, reduir la mortalitat i prevenir la transmissió”, fins a “arribar a la immunitat de grup”, que se situa per sobre del 70% de la població immunitzada. Segons Trilla, aquest objectiu “és ambiciós, però l’important és arribar-hi tots com a societat”, ja que “quants més individus i com abans ens vacunem, més aviat estarem al punt de control funcional de la malaltia”. Una de les amenaces més importants en contra d’aquesta fita, va cloure el doctor Trilla, són “la desinformació, les falses notícies i els rumors”.\nMagda Campins va fer una presentació sobre les especificacions tècniques de les vacunes contra la COVID-19, en la qual va explicar les tecnologies que s’han fet servir en cada cas i va aclarir el principals dubtes que s’han generat al voltant del “perquè aquestes vacunes s’han fabricat tan ràpid” i, finalment, algunes dades sobre la seva seguretat i efectivitat. Pel que fa les tecnologies, Campins va explicar que la vacuna d’AstraZeneca-Oxford fa servir vectors virals d’adenovirus, que ja s’havien fet servir abans en vacunes d’Ebola, mentre que “la gran novetat” que han aportat les vacunes de Pfizer-BioNTech i de Moderna és “la utilització, per primera vegada, d’ARN missatger”. Respecte a la velocitat amb la qual s’han desenvolupat les vacunes, la doctora Campins va aclarir que “les fases han estat exactament les mateixes que en qualsevol altre vacuna o fàrmac, però el que ha succeït aquest cop és que algunes fases s’han solapat”, especialment els assajos clínics i l’inici de la fabricació. Finalment, pel que fa a l’efectivitat i seguretat de les vacunes de Pzifer-BioNTech, Moderna i AstraZeneca-Oxford, Magda Campins va exposar dades que demostren “efectes secundaris lleus, molt similars a altres vacunes” i “una eficàcia molt i molt elevada”, fins i tot malgrat que hi hagi un retard en l’administració de la segona dosi.\nJosep Maria Argimon va parlar del pla de vacunació del professionals sanitaris a Catalunya, detallant “en quina situació ens trobem i quines són les perspectives”. Argimon va explicar que, pel que fa a la vacuna de Pfizer-BioNTech, hi ha “el compromís, tot i que no la garantia” de rebre’n “70.000 dosis cada setmana durant 12 setmanes: un total de 750.000”, mentre que de la vacuna de Moderna n’arribaran “unes 96.000”. Amb aquestes dosis, es podran vacunar “el 100% dels grups prioritaris: primer els usuaris i treballadors d’entorns residencials; en segon lloc, els professionals sanitaris que treballen en centres sanitaris i, en tercer lloc, les persones amb grans dependències”. El doctor Argimon va recordar que “l’estratègia de compra és centralitzada per a tota Europa i que l’esquema de priorització de vacunacions és també compartit a nivell europeu”. A partir del 30 de març, es vacunarà la resta de la població, “fent servir les mateixes prioritzacions clíniques que es fan servir per a la grip: edat i factors de risc”, va explicar Argimon, sempre depenent “de les quantitats i tipus de vacunes que estiguin disponibles”. “Aquesta és la prioritat màxima del país”, va afirmar el secretari de Salut Pública.\nEl doctor Trilla va introduir i moderar el torn de preguntes, amb qüestions relatives als terminis i previsió de vacunació de tots els professionals, tant del sistema sanitari públic, com concertat i privat; la conveniència de vacunar persones embarassades, immunodeprimides o infants; la durada de la immunitat; els efectes secundaris o reaccions en persones amb al·lèrgies; l’administració de vacunes als centres de treball o a domicili per a persones dependents i els seus cuidadors i la priorització de la vacunació per a metges jubilats, entre d’altres.\nJaume Padrós va cloure el webinar agraint al col·lectiu mèdic la seva actitud “coherent i compromesa” amb la vacunació. Va demanar “paciència, tranquil·litat i comprensió” i va recordar que “no podem abaixar la guàrdia fins tenir la immunitat de grup”.\nEl grup d’experts impulsat...


Cerdà-Pokorski a la Roca de l’Ordiguer (Cadí) – Roca Calenta\nInici\tViesGironaCerdanya\tCerdà-Pokorski a la Roca de l’Ordiguer (Cadí)\nLa Cerdà-Pokorski a la Roca de l’Ordiguer va ser oberta l’any 1959 per Joan Cerdà i Heinz Pokorski. Aquesta va ser la primera via de la paret, i la següent va ser l’Anglada-Cerdà al 1965. Es tracta d’un recorregut agosarat, pel bell mig de la paret i que es pot fer íntegrament en lliure amb un grau de 6b+ (obligat V+). Es una via variada, amb fissures, diedres i xemeneies, i amb molta autoprotecció en general.\nEs tracta d’una via del tot recomanable, sempre i quan tinguem en compte que a l’Ordiguer hi ha molta roca trencada. Tot i això, la via està molt sanejada, però és molt probable rebre alguna pedrada si tenim una cordada al davant o simplement al recuperar les cordes. En tot cas, lo pitjor amb diferència és la baixada, ja que la vira d’accés a la Canal de Cristall està realment perillosa, penso que actualment és molt més segur rapelar la pròpia via.\nDes de Martinet anem a Estana, creuem el poble i deixem el cotxe a l’aparcament de Coll de Pallers, a la coordenada N 42º 18.913′ E 1º 39.514′ (enllaç a Google Maps). Prenem el camí PR fins a Prat de Cadí, i un cop allà és molt evident trobar la Roca de l’Ordiguer, la tenim al davant. Seguim el PR cap a la Canal del Cristall, i abans d’arribar-hi sortim cap a la dreta fins arribar a l’evident diedre on comença la via. Es triga al voltant de 1h 30min del cotxe a peu de via.\n18 cintes, fissurers, 1 xapa recuperable, friends fins al Camalot #4 i estreps. Opcionalment repetir friends del 0.4 al 3\nUnes fites en direcció oest segueixen un sistema de vires que ens acaben portant a la Canal del Cristall. El problema és que poc abans d’accedir a la Canal del Cristall hi ha una vira amb grava que està realment perillosa i és improtegible. Comenten que es pot pujar a una vira superior per on es baixa una mica millor (també és una vira amb grava però menys dreta), però ho desconeixem.\nCrec que actualment la millor opció és rapelar la pròpia via, ja que les reunions tenen anelles, en aquest cas l’únic risc és fotre’ns una pedra pel cap al recuperar les cordes. Bé, també hi ha l’opció d’intentar tirar recte amunt i agafar la Canal del Cristall a dalt de tot, però és força més llarg i tampoc és pas fàcil, sembla que no hi ha cap opció del tot bona…\n*** Molt recomanableHeinz PokorskiJoan CerdàRoca de l'Ordiguer


Un ciclista de 17 anys ferit després de xocar contra un cotxe a Castelló\nUn ciclista de 17 anys va resultar ferit ahir després de patir un accident de trànsit amb un cotxe a Castelló.\nAl voltant de les 19.30 hores d’ahir es va produir un accident entre un cotxe i una bicicleta al carrer Músic Pascual Asencio Hernández de Castelló.\nDesprés de rebre l’avís, el CICU va mobilitzar una unitat del SAMU i una unitat de SVB. L’equip mèdic del SAMU va assistir al ciclista de 17 anys per policontusions.\nPosteriorment, el ferit va ser traslladat a l’hospital General Universitari de Castelló en l’ambulància de suport vital bàsic.


27 de desembre: Avui fa anys Joan Manuel Serrat\nÉs una de les figures més destacades de la cançó moderna\nper Redacció 27 de desembre de 2020 04:00\nEl 27 de desembre de 1943 naixia a Barcelona Joan Manuel Serrat i Teresa. Serrat és un dels cantautors i músics catalans més populars. Es tracta d'una de les figures més destacades de la cançó moderna tant en llengua catalana com castellana.\nConegut amb el sobrenom del «noi del Poble-sec», va néixer en una família obrera d'aquest barri barceloní.\nCantava i aprenia a tocar la guitarra mentre estudiava, i l'any 1965 va interpretar les seves primeres cançons al programa Radioscope de Ràdio Barcelona. Poc després, li oferien un contracte i gravar el seu primer disc. El 1965 s'edita el seu primer disc, amb quatre cançons: Una guitarra, dedicada a la guitarra que li havia regalat el pare, Ella em deixa, la seva primera cançó, La mort de l'avi i El mocador.\nSerrat va ser un dels pioners de la Nova Cançó catalana, i formà part d'Els Setze Jutges, un grup de cantants en llengua catalana que van donar una empenta molt important a la llengua catalana durant la dictadura franquista.\nLa seva trajectòria, encara viva, li ha merescut múltiples reconeixements, entre ells, la Medalla d'Or de la ciutat de Barcelona, la Medalla d'Honor del Parlament de Catalunya, el Premi Ciutat de Barcelona, Doctorat honoris causa per diferents universitats d'arreu del món, Premi Ondas especial de l'Organització per la seva trajectòria professional a la història de la música popular, o la Medalla d'Or al Mèrit del Treball, entre altres.


dieta saludable – onfarmaline\nA l’estiu és quan volem lluir unes cames més boniques, per això cal seguir unes cures bàsiques com hidratar, depilar i tonificar, a continuació, t’expliquem com fer-ho.\nPassos imprescindibles per a unes cames sanes:\nHidratació: és el primer pas per recuperar l’esplendor de la pell de les cames. A l’hivern s’aconsella fer-ho un cop al dia, però a l’estiu et recomanem que les hidratis dos cops al dia per tenir una pell suau, elàstica i brillant. Utilitza el producte adequat segons la teva pell: oli si la tens molt seca, bàlsam en cas de ser seca i llet si la tens tirant a normal. També hi ha productes específics per a la pell atòpica.\nDepilació: utilitzis el mètode que utilitzis cal mantenir sempre la pell exfoliada i per aconseguir-ho fes servir un gel exfoliant entre 2 – 3 cops a la setmana, així eliminaràs les cèl·lules mortes i permetrà una millor depilació. Un cop depilada aplica cremes o olis corporals que hidratin molt bé la pell.\nTonificació: és clau per lluir unes cames boniques. Com ho pots fer? Utilitza tractaments reafirmants per aconseguir unes cames fermes i acompanya-ho d’una dieta saludable i d’exercici físic.\nUna de les grans preocupacions per lluir unes cames boniques durant aquesta època de l’any és la cel·lulitis, aquí tens uns consells per combatre-la.\nCom combatre la cel·lulitis?\nBeu molta aigua per eliminar les toxines del teu organisme, s’aconsella beure uns 2 litres diaris. També pots prendre complements diürètics per augmentar aquest efecte.\nSegueix una dieta sana, no et saltis àpats i menja amb el temps necessari per ingerir els aliments correctament.\nMenja aliments amb fibra per regular el sistema digestiu i anar de ventre de forma regular. Sinó hi ha productes naturals que et poden ajudar.\nEvita el tabac, el cafè i l’alcohol, que afavoreixen a l’aparició de cel·lulitis.\nFes exercici físic i intenta seguir una vida menys estressada.\nTambé t’aconsellem que acompanyis els hàbits anteriors amb un tractament anticel·lulític.\nAra ja pots lluir unes cames d’escàndol! 😉\nlligue 19 Juliol 2016\nEtiquetes anticel·lulític, cames, cames boniques, cames d'escàndol, cames fermes, cames sanes, cel·lulitis, combatre la cel·lulitis, depilació, depilar, diürètics, dieta, dieta saludable, dieta sana, eliminar les toxines, estiu, exercici físic, fibra, gel exfoliant, hidratació, hidratar, molt seca, normal, pell atòpica, pell exfoliada, pell suau, seca, tonificació, tonificar, tractaments reafirmants


Uncategorized @ca – Granja Aventura Park\nHoraris i tarifes d’accés\nActivitat d’aigua a Granja d’Aventura Park! – Novetats!\nRefresca’t a Granja d’Aventura Park!!\nSóc la grangera Vera i avui us vull explicar una SÚPER NOTÍCIA: estrenem activitat d’aigua!!\nSou moltes les famílies que ens heu demanat alguna activitat d’aigua al parc per tal de fer passar aquests mesos de calor de manera una mica més refrescant. Com sabeu, altres anys disposàvem de l’espai “Popets”, però aquest any no ha estat possible muntar-lo degut a les mesures de prevenció de la COVID-19.\nTot i així, hem estat pensant en quines activitats podríem oferir-vos que poguessin complir la normativa i no posar-vos en risc… Així que per fi ja tenim disponible una activitat d’aigua per gaudir de l’estiu a Granja d’Aventura Park!! Un espai divertit i refrescant per a totes les edats (i sense cost addicional!) Voleu veure’l, oi?\nVoleu saber com funciona aquesta activitat?\nDoncs es tracta de passar d’un punt a l’altre a través d’aquesta teranyina. Fàcil, no? Ah! Però… si no us voleu mullar gaire haureu d’anar ben ràpid, que aquesta teranyina us anirà ruixant amb aigua!!!\nRecordeu que a més d’aquesta activitat d’aigua, també trobareu l’espai refresca’t i les activitats habituals: toca-toca d’animals de granja, dóna de menjar als nostres animals, toca-toca d’animals d’arreu del món, circuits d’aventura entre els arbres, lianes, tirolines, zones de joc lliure… Tot això durant juliol i agost, de dijous a diumenge de 16:30h a 22h.\nUs recomanem portar roba de recanvi per poder-vos canviar si us mulleu i no oblideu la crema solar ni l’antimosquits. Aquests dies, la protecció és el més important!\nVeniu a viure un dia d’aventures i emocions en plena natura, a tant sols 3 km de Terrassa!\nAh, i recordeu que us podeu quedar a sopar amb nosaltres!\nNo et perdis cap novetat: segueix-nos ja a Facebook o Instagram.\nSabies que les serps…\nEls secrets de les serps\nComencem una nova entrega de la secció de curiositats sobre animals: avui… curiositats de les serps!\nAvui em toca a mi, sóc el Fermín i visc a Granja d’Aventura Park. Ja sabeu que aquí no només hi ha animals de granja, també hi podeu veure altres animals: animals d’arreu del món o exòtics, com jo.\nJo sóc una serp, concretament una pitó reial (Python regius) o pitó bola. Però… Sabies que existeixen al món més de 3000 tipus de serps? Vols saber més curiositats sobre les serps? Doncs si segueixes llegint, te n’explicaré unes quantes!\nEls sentits de les serps\nSabies que les serps som sordes? No tenim orelles, però podem detectar totes les vibracions i moviments, i el so consisteix en vibracions de l’aire! Així sabem si s’acosta algun depredador o hi ha una presa aprop. De tota manera, sí que tenim oïda interna, que ens dóna el sentit de l’equilibri.\nSabies que el nostre nas no serveix per olorar? Sí, tenim nas… Són dos foradets que ens serveixen per a respirar, però que no té olfacte! Nosaltres “olorem” amb la llengua. A través d’ella i del nostre sentit del gust, capturem partícules d’olor a l’aire i les transformem en informació olfactiva. Ep! Que no us enganyi aquesta característica… tot i que el sentit de l’olfacte el tinguem a la llengua… és un dels nostres sentits més ben desenvolupat!\nSabies que les serps no tenim parpelles als ulls? Dormim amb els ulls oberts, no els podem tancar perquè no tenim parpelles. Tot i que sí que tenim una escama transparent que protegeix els nostres ulls i fa que no se’ns assequin.\nSabies que les serps mudem la pell? Les serps fem canvi de pell cada mes o dos mesos. Durant el període de muda, deixem de menjar i ens tornem apàtiques. Després d’uns dies, la pell comença a desprendre’s des del cap fins a la cua, com si fos una funda completa del nostre cos (ulls inclosos!). Podríem dir que és com quan a vosaltres us queda petita la roba! Nosaltres mengem i creixem… així que necessitem un “vestit” més gran.\nAltres curiositats sobre les serps\nSabies que les serps mascles tenim 2 penis? Els tenim amagats dins el cos i només els traiem per a fer la còpula (només en traiem un cada vegada!). Es diu que això és per afavorir la conservació de l’espècie: per poder inseminar el màxim de femelles possible. Així doncs, cada penis està lligat a un dels testicle. Cada vegada que trobem parella hem de decidir quin dels dos utilitzar, en funció de quin vam utilitzar en l’últim acte sexual, ja que, per augmentar la possibilitat de fecundació, fem servir el penis lligat al testicle amb més reserva de semen.\nSabies que no totes les serps som verinoses? Aquí a Granja d’Aventura Park no trobareu cap serp verinosa. Hi ha serps que ataquen a la presa estrangulant-la (se’n diuen constrictores!) i n’hi ha que li injecten el verí per tal d’immobilitzar-la o matar-la. El verí el transmeten a través d’una mossegada, amb els seus ullals.\nSabies que les serps som de sang freda? Les serps som rèptils, i els rèptils som animals incapaços de generar la nostra pròpia calor i hem de dependre de fonts externes per a regular la temperatura corporal. Això significa que obtenim la calor de l’ambient i no de l’aliment. Segur que heu vist més d’una vegada algun llangardaix prenent el Sol, oi? Doncs ara ja sabeu per què els agrada tant!\nBé, a veure si us atreviu a posar a prova els coneixements amb aquest joc !\nI no us oblideu de participar al concurs que publiquem amb cada “sabies que” al nostre Instagram!\nUs espero ben aviat per Granja d’Aventura Park!\nTorna Granja d’Aventura Park! – Novetats!\nPer fi després de molta incertesa podem anunciar que… Granja d’Aventura Park torna el 2 de juliol!!\nHem passat moments molt difícils, amb molta incertesa i preocupació i sabem que moltes famílies, autònoms/es i petites empreses es troben en una situació similar a la nostra. Hem seguit treballant amb il·lusió, esperant el moment de poder obrir de nou les portes i rebre-us amb un somriure i sobretot… veure-us gaudir en família d’un dia bestial! Per fi podrem tornar a gaudir de tots/es vosaltres. Us hem trobat moltíssim a faltar, el parc no és el mateix sense les famílies que, setmana rere setmana, omplen de rialles i diversió cadascun dels nostres espais i racons.\nDesprés de la situació viscuda, us necessitem més que mai per poder donar la volta a aquestes circumstàncies; estem segurs/es que entre tots/es ho aconseguirem! 🙂\nCelebra l’arribada de l’estiu a Granja d’Aventura Park!\nSi ets atrevit/da i tens ganes de passar-ho bé en família, has de venir a Granja d’Aventura Park! Un espai on gaudiràs de les aventures més intrèpides i dels animals més divertits. Mira, mira quantes coses pots fer…\nEls/les més aventurers/es podreu gaudir dels diferents espais d’aventura: Lianes, tirolines, circuits entre els arbres, circuit de psicomotricitat…\nEts un/a entusiasta els animals de granja? Vine i podràs veure’ls de molt aprop, tocar-los, conèixer els seus secrets de la mà de la nostra grangera i donar-los de menjar. I als/les més valents/es us proposem participar del taller de toca-toca i exhibició d’animals d’arreu del món, on podreu gaudir del contacte directe amb ells. Us atreviu?\nAtenció! Durant els mesos de juliol i agost obrim de dijous a diumenge en horari de 16:30h a 22h… i podreu sopar amb nosaltres a les nostres zones de pícnic o a la nostra terrassa amb vistes a la muntanya!\nRecordeu adquirir ja les vostres entrades amb descompte aquí perquè l’aforament serà molt limitat… i nosaltres tornem amb moltes ganes!\nA més, no patiu! Al parc ens prenem molt seriosament la seguretat del nostre personal i la de totes aquelles famílies que ens visiteu; així doncs es prendran totes les mesures sanitàries que marca la normativa per a garantir unes condicions higièniques òptimes.\nPer acabar, volem agrair un cop més la vostra comprensió i col·laboració davant aquesta situació tan anòmala i complicada per a tots/es i sobretot, que esteu al nostre costat quan més us necessitem!\nA Granja d’Aventura Park no parem ni un segon i poc a poc us anirem informant de més novetats, així que seguiu-nos a Facebook o Instagram per no perdre-us-en cap!\nUs esperem amb moooooolta il·lusió a partir del proper dijous 2 de juliol!\nManualitat: Ovella de llana – Activitats en família!\nSeguim apropant-vos la granja a casa!\nHola famílies!!! Com esteu?? Avui sóc jo, l’Eulàlia, la germana de la Quimeta!\nCom? Que encara hi ha algú que no ens coneix???? No pot ser! Doncs mireu, resulta que la Quimeta i jo venim d’una família de castanyers/es que treballa des de fa mooooooooooolts anys a Granja d’Aventura Park, durant Castahalloween. Ara tenim molt de temps lliure, abans no arribi la tardor! La Quimeta està fent un curs de xarxes socials, perquè l’any passat s’ho va passar bomba retransmetent en directe pel parc.. però la veritat és que encara se li encallen una mica les aplicacions. M’ha dit no sé què d’un tic-tac? Ai, ves… no ho sé!\nEl cas és que jo sóc més analògica! És per això que us vull ensenyar la súper manualitat que he fet amb la llana d’ovella que em va donar la grangera Vera, de quan l’estiu passat van esquilar les ovelles del parc. És una manualitat molt divertida i entretinguda, feta amb material que podreu trobar molt fàcilment: ideal per a fer aquests dies en família a casa!\nNomés necessitareu: cartró, llana blanca, retolador i agulla gran (de les de cosir llana).\nManualitat pas a pas: Ovella amb llana!\nUs explico com es fa, mireu:\nPrimerament, heu d’agafar un tros de cartró d’alguna caixa que tingueu per casa de la mida que vulgueu i a continuació, dibuixeu-hi una ovella (o el que vulgueu!!!) amb un retolador; simplement heu de tenir present que ha de ser prou gran per a poder fer el següent pas, atenció perquè haureu de demanar ajuda a un adult!\nAdult! Amb l’agulla has de fer foradets resseguint el dibuix, tal com es veu a la foto. Compte! Si els fas massa junts, l’acabaràs “retallant”! Perquè et sigui més fàcil, pots posar una esponja o plastilina sota el cartró per tal de no foradar la taula.\nJa? Molt bé, bona feina adult responsable, ja pots descansar!\nAra es tracta que us convertiu en autèntics/es cosidors/es com jo. A mi m’encanta teixir! Així doncs, enfileu l’agulla amb la llana (ep! si sou massa petits/es, hi ha agulles de plàstic per cosir amb llana) i aneu-la passant pels forats per tal que la llana vagi tapant les parts del dibuix que us interessi.\nUs agrada com m’ha quedat la meva ovella? Li he posat de nom BEEEElla!!\nVinga va, animeu-vos que vull veure les vostres creacions! Pengeu-les a Facebook i a Instagram i etiqueteu-nos!\nSabies que les ovelles…\nEls secrets de les ovelles\nja és dimecres i avui em toca a mi! Em presento: sóc l’Olivia, tinc sis anys i.. sóc una ovella!!\nEm voleu conèixer millor? Doncs us he preparat un seguit de curiositats sobre les ovelles que potser no coneixeu.\nSabies que no tenim els ulls rodons? Concretament, tenim la pupil·la rectangular, no rodona com els humans!\nSabies que les ovelles tenim molta memòria? Podem reconèixer fins a 50 individus diferents, per això sempre fem cas al/la pastor/a que ens cuida.\nSabies que no bevem aigua en moviment? Les ovelles no podem beure aigua als rius o rieres ni als llacs, ja que bevem només aigua estancada en un cubell o similar, on no estigui en moviment.\nSabies que les ovelles necessitem una dosi alta de sal a la nostra dieta? Les ovelles i els xais necessitem sal per afavorir la digestió i aconseguir una correcta assimilació de nutrients, perquè ens aporta minerals. Per això veureu que a la granja tenim uns blocs de sal que anem llepant tranquil·lament.\nSabies que les ovelles només tenim dents al maxil·lar inferior? Les ovelles tenim una dentadura diferent a la dels humans i no tenim dents al maxil·lar superior. A més, es pot saber la nostra edat (més o menys!) segons les dents que tenim, perquè igual que les persones, nosaltres també tenim dents de llet que ens cauen a mesura que ens fem grans i són substituïdes per unes de permanents.\nSabies que no totes les ovelles són blanques? Jo tinc la llana (que és com es diu el nostre pèl!) i la pell blanques però hi ha ovelles que tenen taques fosques o que són de pell negre… o amb la llana fosca!\nSabies que a les ovelles ens esquilen un cop l’any? Els humans aneu a la perruqueria a tallar-vos els cabells i les ovelles quan arriba el bon temps també volem fer un canvi de look, per això ens esquilen: ens treuen la llana i així no tenim tanta calor.\nSabies que hi ha una ovella molt famosa que es diu Dolly? L’any 1996 a Escòcia es va realitzar un experiment científic i d’ell va sortir la Dolly, que va ser el primer mamífer clonat a partir d’una cèl·lula adulta d’ovella, després de gairebé 300 intents. La clonació consisteix en obtenir còpies genèticament idèntiques d’éssers vius a partir d’altres ja desenvolupats, de manera no sexual, sense que hi hagi còpula.\nQuin munt de coses, oi? Aquí teniu un joc per veure què heu après!\nAmb totes aquestes curiositats sobre les ovelles que heu après, ja podeu participar al concurs del nostre Instagram!\nHort urbà – Activitats en família!\nEl món de l’hort\nHola pageses i pagesos d’arreu!\nCom sabeu, a l’hort s’hi conreen tot tipus de fruita i verdura… però necessitem molt d’espai, oi?\nNo sempre tenim un terreny disponible per poder plantar les nostres maduixes, enciams o patates; per això avui us volem explicar una manualitat que us permetrà fer el vostre propi hort urbà! A partir de l’autoconsum menjarem sa i estalviarem.\nTeniu ganes de saber quin és el truc per construir un hort a casa? Doncs heu de trobar:\nTisores o cúter\nGomets i/o enganxines\nPintures, retoladors permanents\nHo heu aconseguit tot? Doncs endavant!\nPrimerament, hem de fer els tests, que és on plantarem les llavors. Com ja sabeu, ens encanta reciclar i re-utilitzar… així que els farem amb material d’ús comú que ja tinguem per casa: en aquest cas donarem una segona vida als envasos de plàstic (qualsevol ens anirà bé: de detergents, d’aigua, de refrescs, etc).\nAmb unes tisores o un cúter, tallarem per la meitat l’envàs; hi ha diverses maneres de fer-ho, nosaltres us proposem tallar els envasos verticalment (foto 1) o horitzontalment (foto 2).\nAra toca decorar l’envàs al vostre gust. Podeu utilitzar gomets de diferents formes i colors, retoladors permanents o pintura (si la barregeu amb cola blanca o sabó de rentar els plats, s’adherirà millor al plàstic). El més important és aprofitar el que tingueu a casa i que us agradi el resultat final!\nA continuació… ja podem plantar! Heu de posar terra a l’envàs, gairebé fins dalt de tot (deixant un o dos dits de marge aprox.) i fer un forat clavant el dit a la terra, per tal de poder posar-hi la llavors. Ep! No cal que enfonsem tot el dit, amb la meitat, serà suficient!!!\nDoncs en podeu fer tants com vulgueu.\nPodeu posar el vostre test al balcó, terrassa o finestra o bé el podeu penjar del sostre o paret amb fil i xinxetes o claus.\nNo oblideu regar el vostre hort amb l’aigua que cada hortalissa necessita i posar-les en un lloc on els toqui el sol (a internet trobareu molta informació sobre les necessitats de cadascuna!)\nEn aquest vídeo teniu alguns exemples de verdures i fruites que podeu plantar al vostre hortet i com fer-ho. Recordeu que us creixeran millor i més ràpid les fruites i verdures de temporada!\nSabies que les gallines…\nEls secrets de les gallines\nSóc la gallina Tica i avui us vull presentar una nova secció del nostre blog. El primer dimecres de cada mes, un dels habitants de la granja us desvetllarem algunes curiositats sobre la nostra vida, la nostra família o el nostre hàbitat!\nVoleu conèixer-nos millor? Doncs avui em toca a mi, així que a continuació us explicaré un munt de curiositats sobre nosaltres, les gallines!\nSabies que en un galliner només hi ha un gall dominant? Podem viure amb diferents galls dins un galliner, però només n’hi ha un que és el que mana. Els galls són més grans que les gallines, tenen les plomes més llargues i la cresta i els barbons també.\nSabies que les gallines podem arribar a viure entre 5 i 10 anys? Tenim una vida una mica curta, però la sabem aprofitar molt bé. Jo ja tinc 4 anys. I tu, quants en tens?\nSabies que en el món existeixen més gallines i galls que humans? És l’au més nombrosa del planeta; som més de 13000 milions (això és un càlcul aproximat). Per exemple, al nostre país hi ha 47 milions de gallines, que equivalen a una gallina per cap! Us imagineu tenir una gallina com jo a casa vostra? Us agradaria? Us podria despertar cada matí, juntament amb el meu company, el gall; despertador natural i sense piles!\nCuriositats dels ous de les gallines\nSabies que les gallines només ponem un ou al dia? Necessitem de l’escalfor i la llum solar. Ah! I no necessitem de cap gall per pondre un ou. L’ou és un aliment excel·lent, conté moltes vitamines, proteïnes i calories: ingredients bàsics per a créixer sans/es i forts/es. Però sense abusar, és clar!\nSabies que hi ha ous fecundats? Quan les gallines ens trobem amb un gall i fem la còpula voldrà dir que hem fecundat un ou del qual podrà sortir-ne un pollet! Per a que això passi, m’he d’encarregar de covar-lo, és a dir, donar-li escalfor i cuidar-lo cada dia. Sabeu com ho faig? M’hi assec a sobre amb molt i molt de compte perquè estigui ben calentó entre les meves plomes!\nSabies que les gallines blanques són gairebé les úniques que ponen els ous blancs? El color dels nostres ous dependrà de la nostra raça (normalment el color de les nostres plomes dóna la pista sobre el color dels ous), tot i que hi ha gallines que ponen els ous de color turquesa!\nSabies que els ous de gallina no són els més petits que existeixen en el món de les aus? Els ous de colibrí són els més petits. I els d’estruç, els més grans. Aquí a la granja no tenim cap d’aquests dos animals (tot i que l’Emí i el Mu, els nostres emús, s’assemblen molt als estruços, oi?) però en tenim d’altres que també ponen ous i ben curiosos!\nUs he preparat un joc per posar-vos a prova! A veure si heu estat atents/es!\nSegur que heu après un munt de curiositats sobre les gallines, oi?\nEstigueu atents/es al nostre Instagram perquè aprendre… té premi!\nL’hort de Granja d’Aventura Park – Novetats!\nEl confinament no ens atura!!\nCom esteu? Nosaltres estem bé, però ja fa molts i molts dies que el parc és tancat i no rebem visites… Trobem a faltar els crits i rialles dels infants mentre corren pel parc, però malgrat tot no ens aturem!!!\nNosaltres seguim treballant amb MOLTA il·lusió esperant el dia que puguem tornar a obrir les portes i veure-us gaudir d’un dia bestial amb la família i/o les amistats, així que alguns/es de nosaltres ens hem posat mans a la feina… com la Teresa, la nostra pagesa, que ha estat arreglant l’hort de Granja d’Aventura Park.\nL’hort de Granja d’Aventura Park es renova!\nTot i que la Vera, la grangera del parc, segueix feinejant per la granja per tenir cura dels animals; no ha tingut oportunitat de tenir cura de l’hort, així que quan la Teresa hi ha arribat… Semblava gairebé una selva!!!! El primer que la Teresa ha fet ha estat arreglar la plantació, com fa habitualment, ja que a la primavera deixem enrere les cols i comencem a vestir l’hort amb faves, raves, pèsols, enciams, maduixes, pastanagues i tomàquets!\nHa estat una tasca molt i molt dura… perquè amb les pluges i els dies que no ha pogut sortir de casa havien crescut molt les males herbes!! Però xino-xano les ha anat traient, ha netejat tota la pinassa que hi havia i ha netejat els camins de sorra i pedres.\nA més, a l’espai d’hort es duen a terme tant activitats per a famílies el cap de setmana, com activitats escolars entre setmana i per aquest motiu la Teresa també ha volgut prioritzar la construcció d’un nou espai de manipulació i experimentació a través del joc, on poder ensenyar a tooooooooooots els infants com és això de fer de pagès/a.\nCom veieu, encara no està del tot acabat, perquè s’ha entretingut refent la caseta de fusta on guarda les seves eines; però ben segur que quan torneu a passejar-vos per l’hort estarà tot a punt perquè el gaudiu al màxim!\nA Granja d’Aventura Park no parem ni un segon i mica en mica us anirem informant de més novetats, així que seguiu-nos a Facebook o Instagram per no perdre-us-en cap!\nSant Jordi – Activitats en família!\nSant Jordi, la princesa, la rosa i el drac…\nCom ja sabeu, el 23 d’abril se celebra la Diada de Sant Jordi: tota una tradició en la cultura catalana!\nSabeu que el fet de regalar la rosa i el llibre (símbols de la cultura i l’amor) és un costum molt antic? De fet, la rosa es regala des del segle XV i el llibre va trigar uns quants segles més en convertir-se en regal típic de Sant Jordi, però tot i així fa gairebé 100 anys que és tradició!\nAquest any està sent un any diferent, però tot i no poder sortir al carrer a celebrar Sant Jordi, no volem que us quedeu sense aquesta festa i avui us proposem fer la vostra pròpia rosa. A més, com la podeu fer amb material reutilitzat que tingueu per casa… en podeu fer tantes com vulgueu i regalar-les a tota la família!!\nVa doncs, correu a buscar: una ouera de cartró, tisores, cola, pal de pinxos/canyeta, cartolina o paper i colors (retoladors, pintures, ceres… el que més us agradi!).\nHo heu trobat tot? Doncs comencem!\nFes la teva rosa de Sant Jordi\n1. Donem forma!\nPrimerament, agafarem una ouera i tallarem una de les cavitats tal i com es mostra a la foto (es pot estripar amb les mans, si no es vol fer servir les tisores). Això serà el cap de la nostra rosa.\nA continuació, agafarem un tros de paper o cartolina per dibuixar les fulles, que tenen forma ovalada. Podeu fer-les de la mida que vulgueu i tantes com us vingui de gust. Un cop les tinguem, les retallarem (atenció!! Si les feu força allargades, serà més fàcil unir-les després a la tija. Podeu veure com enganxar-les a la foto del resultat final).\nAra toca pintar! Podeu fer servir ceres, retoladors, pintures.. el que tingueu per casa! Primer pintem els trossets d’ouera que hem tallat (nosaltres l’hem fet vermella, com la de la llegenda… però podeu triar el color que més us agradi!).\nTambé pintarem de color verd el pal que fa de tija i les fulles (si feu servir una canyeta i heu de pintar-la, podeu barrejar cola blanca amb pintura per tal que es fixi al plàstic de la canyeta).\nPer a que quedi més vistós podeu utilitzar diferents tonalitats de color. Si afegiu una mica de negre, el color s’enfosqueix; però si hi afegiu blanc, es fa més clar. Experimenteu!\nUn cop estigui tot sec, ja només fa falta que muntem la rosa. Per muntar els pètals, farem un petit forat al centre dels trossos d’ouera i hi passarem el pal pel mig (podeu posar-hi un tros d’ouera o diversos). Caldrà que ho enganxem amb una mica de cola per tal que no se’ns mogui de lloc! Per últim… enganxarem les fulles també amb cola i ja tenim llesta la nostra rosa de Sant Jordi!\nRecordeu compartir la vostra rosa a Facebook o Instagram, per fer-la arribar a totes aquelles persones que estimeu aquest Sant Jordi! No us oblideu d’etiquetar a Granja d’Aventura Park per veure com us ha quedat!\nEi! No, no ens hem oblidat dels llibres!\nQuè seria d’un Sant Jordi sense llibres? Abans d’acomiadar-nos fins la propera publicació… us volem regalar un recull de llibres d’allò més bestials, perquè ja sabeu que ens encanta que els/les protagonistes de les històries siguin els animals! Molts els trobareu tant en castellà com en català. Esperem que us agradin!\nAtles d’aventures Oceans\nEl tres porquets i altres contes clàssics\n1000 preguntes i respostes sobre els animals\nContes d’animals per aprendre i somiar\nEl drac de les estrelles i jo (Personalitza el llibre i sigues tu el/la protagonista!)\nRecordeu que si us heu perdut alguna publicació, podeu consultar-les totes aquí!\nOu de Pasqua – Activitats en família!\nLa Pasqualina ja és aquí!!!\nCom cada any, per aquestes dates arriba la Pasqualina al parc, disposada a gaudir d’un dia bestial amb vosaltres!\nCom no volia deixar-vos sense el seu taller especial, ja s’ha posat al dia amb això del teletreball… i ens ha enviat les instruccions per correu electrònic per tal que les pugueu seguir al peu de la lletra i que aquest any també pugueu fer el vostre propi ou de Pasqua!! Mireu, mireu, aquest és el correu que ens ha deixat per a vosaltres:\nEi grangers i grangereeeeees! Ja m’han explicat que esteu confitats i confitades, oi??\nAi, calla! Confinats i confinades volia dir!\nBé, no patiu, que jo sóc molt moderna i us he preparat les instruccions en format digital. Abans de res… correu a buscar: una ouera, tisores, un ou, una agulla, un escuradents i pintures. Ja ho teniu? Doncs som-hi!\nFes el teu ou de Pasqua\n1. Decorem el nostre ou!\nComençarem per preparar l’ou; atenció perquè serà una mica… llefiscós! Primer de tot cal buidar-lo (aquesta nit podeu sopar truita!) i com és una mica difícil d’explicar, us deixo l’enllaç al vídeo del meu cosí Pasqual (l’expert digital) que us ho explica pas a pas la mar de bé.\nUn cop tinguem l’ou buit i ben net, ja podem pintar-lo. El podeu pintar amb pintura o retoladors (si barregeu la pintura amb una mica de cola blanca, es fixarà més fàcilment al vostre ou): deixeu volar la imaginació!\n2. Muntem la gallina\nMentre deixem assecar l’ou que acabem de pintar, caldrà preparar la gallina, que ens servirà de base.\nAgafem l’ouera i retallem una de les cavitats tal com us ensenyo a la foto.\nLa part més “punxeguda” serà el cap de la gallina, així que li posarem ulls, bec i una cresta ben bonica! Podeu dibuixar-ho o bé fer servir altres materials i enganxar-ho a sobre: tela, cartró, goma eva, etc.\nQuan tinguem a punt la nostra gallina, només cal que li posem l’ou al darrere i li busquem un espai privilegiat a casa perquè tothom la pugui veure. A més, si la pugeu a Facebook o Instagram, no us oblideu d’etiquetar a Granja d’Aventura Park per veure com us ha quedat!\nEspero que us hagi agradat aquest taller i recordeu que al parc trobareu també activitats temàtiques de les que gaudir en família en altres èpoques de l’any!\nCondicions legals de l’entrada\nCopyright © 2021 Granja Aventura Park\nMalauradament les entrades pels dies 5 , 6, 12, 13, 19 i 20 de juny s’han esgotat. Reserveu ja les vostres entrades pels propers dies d’obertura i no us quedeu sense plaça!\nUs esperem per gaudir d’un dia bestial al parc!


L'Àrea de Medi Ambient de l'Ajuntament de Palamós ha iniciat avui una nova campanya de sensibilització adreçada a fomentar el reciclatge a les llars dels palamosins i les palamosines. Amb aquest objectiu s'ha ubicat una carpa informativa a l'avinguda de Catalunya (davant de l'accés del Mercat Municipal) on s'han lliurat bosses per a poder fer més còmode als habitatges la ubicació de les fraccions: d'envasos, vidre, paper i cartó, així com un petit bujol per a la ubicació de la matèria orgànica i un embut per a poder abocar amb comoditat i dins una ampolla els residus d'oli domèstic.\nTot aquest material, juntament amb els díptics sobre la separació correcta de les fraccions a la llar, així com del servei de la deixalleria mòbil i fixe, s'han repartit entre tots els veïns i totes les veïnes del municipi que ho han desitjat i que s'han apropat aquest matí a aquest punt informatiu. Per poder obtenir aquest kit de reciclatge és important que els ciutadans interessats puguin mostrar el seu DNI que acrediti que té el seu habitatge a Palamós. La campanya es tornarà a repetir el dijous 25 d'abril, de 10 a 12:30 h, en aquest mateix àmbit de l'avinguda de Catalunya on s'ha dut a terme durant aquest matí.


El pintor Joan Rebull exposa '10 anys de murals' al Casino d'Amposta - 10/08/2017 » La Cala RTV\nEl pintor Joan Rebull exposa '10 anys de murals' al Casino d'Amposta\n10 . Ago, 2017 a les 21:00\nEl pintor Joan Rebull ha inaugurat, aquest dijous, al Casino Recreatiu i Instructiu d'Amposta l'exposició ‘10 anys de murals': una mostra monogràfica sobre els murals de pintura religiosa que el calero ha anat elaborant al llarg d'aquesta dècada.\nÉs el primer cop que exposarà un recull dels seus treballs, que es poden veure a esglésies i ermites del territori. Rebull ha pintat murals per diversos centres de culte catòlics de Tortosa, l'Aldea, Camp-redó o, fins i tot, de Castelló.\nL'exposició pretén oferir, en un espai únic, els resultats pictòrics. A banda dels temes religiosos, també es podrà veure temes de l'entorn, com l'agricultura. «Hi ha sis temes, que són els murals més importants que he fet, i cadascun té unes aproximacions de detalls del quadre, que enriquiran l'explicació i la interpretació», explica Joan Rebull.\nDes d'aquest dijous i fins al pròxim 20 d'agost, es pot visitar l'exposició al Casino ampostí entre les 19 i les 21 h. L'entrada és gratuïta.\n0 respostes a "El pintor Joan Rebull exposa '10 anys de murals..."